c: text/html

text:
Otaggio
Otaggio (ò Voltàggio, Voltaggio in italian) o l'è 'n pàize ch'o gh'à 710 abitanti e o se trêuva inta Provinsa de Lisciandria
Geògrafia[modìfica | modìfica wikitèsto]
Otaggio o se trêuva, ciù precisamente inta región stòrica d'Otrazôvo, che 'na vòtta a l'êa "Äta Ligûria" e anchêu a l'è ciamâ "basso Piemonte".
Stöia[modìfica | modìfica wikitèsto]
Into pasòu Voltàggio a l’é stæta contéiza fra o Ducàtto de Milàn, o Marchexâto do Monferòu e a Repùbrica de Zena e a l'à cangiòu de spésso padrón scìn quànde a l’é pasâ pe de lóngo sott’a-a Repùblica de Zêna ch'a l’àiva comensòu a governâne i teritöi za da-a fìn do sécolo XII (decimosegóndo). Voltàggio defæti a l’éa bén bén necesâia a-a Repùblica de Zêna perché pónto de pasàggio do tòcco de l’antîga stràdda Postùmia ch’a superâva i Apenìn schivàndo i Fèodi inperiâli. Sto camìn sott’a-o potêre de Zêna o traversâva Fiacón, Voltàggio e Gâvi e o l'arivâva scìnn-a Nêuve.
Da quéllo moménto Voltàggio a l’é andæta aprêuvo a-e sciòrte da Repùblica scìnn-a l’anesción a-o Régno de Sardégna (1815). Into 1625 (inta “goæra savoìnn-a”) a l’é stæta sachezâ e in pàrte destrûta da l’armâ do Càrlo Manoælo III de Savöia. Quànde o Napolión o l’à creòu a Repùblica Lìgure, Voltàggio a l’é intrâ a fâ pàrte da provìnsa de Nêuve ch’alôa a l’êa in Ligùria, e a gh’é restâ scinn’a-o 1859 quànde, co-a lézze Ratàssi, a l’é pasâ sott’a-a Provinsa de Lisciandria. Ciù precizamente, da-o 1797 a-o 1805 a l'à fæto parte da Repubbrica Ligure, pöi scin-a a-o 1814 o l'é stæta parte de l'inpero napoleònico e da-o 1815 parte do Regno de Sardegna inta División de Zena e inta Provinsa de Nêuve scinn'a-o 1859.
Pòsti de interesse[modìfica | modìfica wikitèsto]
Economìa[modìfica | modìfica wikitèsto]
Coltûa[modìfica | modìfica wikitèsto]
Insemme a Fiacón e Gâvi questo pàize o l'é fra i comuìn ciù “lìguri” da Provìnsa de Lisciàndria pi-â léngoa e-e tradiçioìn gastronòmiche e culturâli.
Manifestaçioìn[modìfica | modìfica wikitèsto]
Feste e fêe[modìfica | modìfica wikitèsto]
Comunicaçioin[modìfica | modìfica wikitèsto]
Atri progètti[modìfica | modìfica wikitèsto]
- Wikimedia Commons a contêgne di files in sce Otaggio

robotstxt: allowed

filter: keep


text:
Template:Travàggio in córso/man
Quésto template o sèrve a inserî o stâto de avansaménto de 'n travàggio.
Dêuviàndo o còdice {{Travàggio in córso|S|Blablabla}} o template o restitoìsce:
{{Travàggio in córso|P|Blablabla}} o restitoìsce:
{{Travàggio in córso|R|Blablabla}} o restitoìsce:
{{Travàggio in córso|N|Blablabla}} o restitoìsce:
{{Travàggio in córso|A|Blablabla}} o restitoìsce:
{{Travàggio in córso|E|Blablabla}} o restitoìsce:
{{Travàggio in córso|D|Blablabla}} o restitoìsce:
{{Travàggio in córso| |Blablabla}} o restitoìsce:


text:
Template:Icónn-a
E instruçioìn chi de sótta són contegnûe inta sotopàgina Template:Icónn-a/man (modìfica·cronologîa)
Template adêuviòu pe vizoalizâ icónn-e corispondénti a determinæ scìnboli ûtili a caraterizâ o pròpio intervénto inte 'na discusción. L'è ascì ûzòu cómme sototemplate da âtri template pe definî e icónn-e.
Scintàsci
A scintàsci l'è
- {{Icónn-a|còdice de l'inmàgine|dimensción inmàgine|link=colegaménto}}
E corispondénse còdice-inmàgine se trœvan inta tabélla a drîta. In mancànsa de corispondénsa, prêuva a adêuviâ o còdice cómme 'n argoménto de progètto, tra quélli definîi da Template:Icónn-a argoménto.
O paràmetro "dimensción inmàgine" va indicòu co 'n px a-a fìn do paràmetro, de default l'inmàgine l'è grànde 16px.
Atravèrso o paràmetro "link" l'è poscìbile inserî 'n colegaménto in sce l'icónn-a a unn-a âtra pàgina.
Ezénpi d'ûzo
- {{Icónn-a|pi|25px}} restitoísce
- {{Icónn-a|geografia|link=}} restitoísce
- {{Icónn-a|love|40px|link=Amore}} restitoísce
- {{Icónn-a}}, ö sæ sénsa indicâ 'n paràmetro into còdice, restitoísce l'inmàgine


text:
Boinsan
Boinsan (int'u sö dialétto Buinzan[3], ascì Boissan) u l'è 'n cumüne int'a Provinsa de Sann-a, ch'u gh'à 2.495 abitanti.
Geògrafia
Buinzan l'è scituòu sutta a-o Munte Ravinet (ätu 1061 m) in 'na terassa naturâle sciü u Mä Lìgure. U teritöio cumünale l'è atraversóu da tréi rian ciü inportànti e ätri ciü picìn: a levante se truva u Riàn Casazza, a-u confìn cun Lêua, a-u çentru d'u paize se truva u Riàn Grande e a ponente gh'è u Riàn Taramburle, aflüente d'a sciümèa Varatella[4].
Stöia
U numme Buinzan vegne foŝĉia da-a furma ciü antiga Bovissan, da-u Latin Boves Sani, oscìa "unde i boï sun san". Defèti durante l'Ätu Medioêvo, quande u paize ancùn nu gh'ea e 'ste tère l'éan d'u santuàriu de Sàn Pê in Varatella, sun stete costruìe e primme càe da zöna da di pastù. Divèrse de 'ste rescidense sun ancun vixìbili tra i bricchi insce u paize, cumme a Ca di Scöy, a Ca Fossae o U Casin.
Stöicamente 'ste tère l'éan parte d'u féodo de Toiàn, controlòu da-a çitè d'Arbenga, finché int'u 1386 u Pappa Urbano VI u l'a asegnòu a-a Repùbblica de Zena.
Durante tütta l'Etæ de Mëzo i buinzaneizi han çercóu de diventä indipendénti da-u cumüne de Toiàn finché, u 11 nuvenbre 1592, a Gexa de santa Maia Maddalena divegne 'na paròcchia cun decrétto d'u vescu d'Arbenga. U 5 dexembre 1600 vegnìva aprovòu i "Capitoli", oscìa i növi statûti cumünali, e u 30 zenä 1602 a-u cadàstro Buinzan vegne separóu da u regìstro de Toiàn.
Int'u 1795 chì e int'i cumüni vixìn avegne a batàggia de Lêua, parte d'e guêre napolioniche, unde i franceisi se sun scuntræ cun i austrìachi e i piemonteizi[4][5].
Int'u 1929[6] u cumüne de Buinzan vegne tacóu cun quellu de Toiàn e sôlo int'u 1946 l'a ricatóu a sö indipendénsa[7].
Abitanti
U cumüne de Buinzan l'è stöicamente divizu in 12 cuntrë, ch'e han pigióu u numme da-e famiggie ch'e l'han costruìe: Baroni, Berruti, Bonfanti, Bosseri, Cavi, Gandarini, Gandolfi, Molle (Cà d'u Mogli), Piazza, Polla (Cà d'u Pogli), Pozzo e Sottani. Gh'é ascì 8 cuntrë de ciü növa costruçion: Buragi, Colle, Fornaci, Ginestre, Losano, Marici, Morteo e Rive.
Buinzan confin-a cun Berdënei a nòrd, cun A Prïa e Leua a levante, cun O Borghetto a mezogiórno e cun Toiàn a ponente.
Evulusiùn demugràfica
Abitanti censæ[8]
Minorànse furèste
Segundu u ISTAT, a-u 1 zenâ 2020, a Buinzan ghe sun 108 rexidenti furèsti.
Löghi de'nteresse
Architetüe religiuse
- Ötöio de San Paolu: a ciü antiga costruçion d'u cumüne, ancö 'na ruvinn-a. Asemme a-a cappélla de San Pedrin e quella de Sàn Pê in Varatella sun stete costruìe insc'a vêgia via d'u sä pe Berdënei, primma che vegnisse realizóu quella int'a valle d'a sciümèa Varatella.
- Cappélla de Sàn Pê in Varatella: antigo santuàriu, se truva in çimma a-o Munte Varatella (ätu 890 m).
- Cappélla de San Pedrìn: picìnn-a gexa insc'ou senté p'ou Munte Varatella.
- Gexa de santa Maia Maddalena: a paròcchia de Buinzan, vixìn a-u muniçipio.
- Ötöio de Sàn Pê in vìncoli: ötöio d'a paròcchia d'u paize.
- Cappélla de Nostra Scignùa d'e Ghìe: se truva int'a cunträ Pozzo.
Architetüe civîli
- Palassiu Durante: d'ancö palassiu cumünale.
- E caselle: cumme e caselle int'a pruvincia de Impeia éan d'e picìnn-e rescidense di pastù, döviæ cumme recuviu pe-e bestie.
Natüa
Parte d'u teritöio cumünale l'è òcupóu da d'i scîti de'nteresse comunitâio (SIC) d'u Munte Carmo - Munte Settepani e d'u Munte Ravinet - Rocca Barbena, creæ da-u prugèttu Natüa 2000 pe prutezze divèrse spêce truvóu sôlo in 'sta zöna, cumme Campanula sabatia (Campanula de Sann-a) o Gentiana ligustica (Genziana lìgure), utre che de spêce de ouxelli cumme l'àquila reäle[9][10].
Economia
A principäle attivitae ecunomica l'è l'agricurtüa, sorviatùtto a coltivaçión d'i ouvivi p'â produçión de l'öju vèrzelìn d'ouviva.
Coltüa
Paolo Canavese (Toiàn, 28 agustu 1914 - Buinzan, 3 mazzu 1993) l'è conscideròu u poeta ciü inportànte de Buinzan, a-u quäle le u a dedicòu de puexìe int'a lengua italiànn-a. Andrea Lertora, amigu d'u Canavese, pe cóntra scrivea int'u dialettu ligure e a Buinzan le u a dedicòu 'sta puexìa[4]:
Persunalitè lighè a Buinzan
- Marie Louise Jeanneret: artìsta e mecenâte
- Vittorio Brumotti: ciclista e condutô a-a televixùn
Manifestaçioin
- Corpus domini: prucessciùn pe-a omónima fèsta, a partensa l'è a paròcchia de santa Maia Maddalena e l'arivu l'è a Cappélla de Nostra Scignùa d'e Ghìe.
Traspórti e vie de cumunicaçiùn
Buinzan l'è atraversóu da-a stradda pruvinciale 25, ch'a ou cullega cun Toiàn, a ponente, e cun Lêua, a levante.
Amministrasiùn
Scindico: Paola Devincenzi (Lìsta cìvica) da-o 12/06/2022
(1° mandâto)
Çentralìn do comùn: 0182 98010
Email do comùn: protocollo@pec.comune.boissano.sv.it
Stöia de l'amministrasiùn cumünale
Nòtte
- ↑ Clascificaçion sismica (XLS), in sce protezionecivile.gov.it.
- ↑ Legge 26 agosto 1993, n. 412, alegòu A, Tabélla di gràddi/giórno di Comùn pe Región e Provìnsa (PDF), in sce efficienzaenergetica.acs.enea.it, 1 màrso 2011, p. 151. URL consultòu o 25 arvî 2012.
- ↑ Giuliano Gasca Queirazza int'u sö libbru Dizionario di toponomastica: storia e significato dei nomi geografici italiani, scrive u numme Buintsàn, furma ciü antiga de Buinzan, d'ancö quella ciü cumüne.
- ↑ 4,0 4,1 4,2 Francesco Gallea e Eugenio Lertora, Boissano. Le colline ed i suoi borghi
- ↑ (IT) Stöia de Buinzan insc'ou scîtu d'u cumüne.
- ↑ (IT) Rêgio decrétto d'u 21 märsu 1929 n. 570 insc'ou scîtu www.normattiva.it
- ↑ (IT) Decrétto legislatîvo d'u 11 nuvenbre 1946, n. 449 insc'ou scîtu www.normattiva.it
- ↑ Statìstiche I.Stat - ISTAT; URL consultòu o 28-12-2012.
- ↑ (IT) SIC Munte Carmo - Munte Settepani insc'ou scîtu de Natüa 2000
- ↑ (IT) SIC Munte Ravinet - Rocca Barbena insc'ou scîtu de Natüa 2000
- ↑ Dimìsso da-a carega
- ↑ Subentra con Decreto del Presidente della Repubblica del 7 gennaio 1998 e pubblicato sulla Gazzetta Ufficiale n. 21 del 27 gennaio 1998
Bibliografîa
- (IT) Antonio Arecco, Boissano: Storia di una comunità collinare autonoma dal 1600, O Çejâ, Associazione Culturale Boissano, 1995.
- (IT) Francesco Gallea e Eugenio Lertora, Boissano. Le colline ed i suoi borghi, Leua, Tipolitografia Natgraf, dexembre 2006.
Atri progètti
- Wikimedia Commons a contêgne di files in sce Boinsan


text:
Sascê
O Sascê (Sascéllo in zenéize de Zêna) o l'é un comûne de 1.777 abitanti inta provinsa de Sann-a.
Giögrafîa[modìfica | modìfica wikitèsto]
O Sascê o se trêuva inta provinsa de Sann-a a 405 m in scio livello do mâ. Assettou inte unn-a conca naturale, o Sascê o l'é in scia via de passaggio tra-a ciannûa da Bormia e de Lisciandria, tutta averta verso a Lombardia, e o mâ. Tera de fò e de pin, antigamente de luvi e de orsi, che s'ascondeivan inti boschi de l'Avzera a mezogiorno e de Déiva a tramontann-a.
E rocche in scie quæ o Sascé o l'e accoégou e che i abitanti han adeuviou pe-e muâge, ciamæ inta lengua do paise tûvo, en in veitæ de arenarie formæ 30 mion de anni fa, into Oligocen de l'ea geologica Tersiaia.[1] A presensa de ben ben de resti fossili a permisso za a-o naturalista Præ Pietro Perrando (1817-1889) de formulâ l'ipotexi ch'o futuro territoio do Sascé fisse allantôa coverto da unn-a lagunn-a de mâ, tiâ sciù scinn-a o livello d'ancheu da-a orogenesi de Arpi.[2]
Stöia[modìfica | modìfica wikitèsto]
L'arecugéita de foscili animali do Prae Perrando a l'é allogiâ in parte into Museo de stöia naturale de Zena, in parte into museo Perrando mæximo a-o Sascê. Pê de ciù, se ghe peu vedde unn-a gran quantitæ de attrezzi préistòrichi, comme asce, ponte de fressa, pestelli, rasccin, do Paleolitico finn-a o Neolitico. A prezénsa de giadeite into monte Beigua, esportâ za di quelli tempi in tutta Europa,[3] a l'êa de segûo unn-a raxion de popolamento primma de l'invension di metalli. A metallorgia a l'é l'industria tradiçionale do paise, favoria da presensa de filon metalliferi inti tempi antighi, comme o mostra e armi trovæ into recanto da Maddalenn-a,[4], [5] ancheu o museo d'Acqui Terme, datæ do bronzo. I romæn, passæ sensa lasciâ resti né testimònio scrito, contròllan o territeuio do Sascê doppo a guæra contra i Liguri Statielli, che abitavan Acqui Terme. Ma do ponto de vista linguistico, o nomme di Statielli no peu spiegâ pe trasformaçion regolare, quello do Sascê ò Sascéllo.
O primmo documento ch'o parlieiva do Sascê o saieiva un decretto de l'impératô Otton I de Sassonia do 967, ch'o çita inta donassion d'Aleramo, un paise, Salsole, ch'o se treuva ciu o meno into o mæximo leugo che o Sascê. A forma Saxellum a l'e adoeviâ pe a primma votta inte un documento feodâle do 1186. Inte sti tempi chie, o paise o se trovava d'arente a Bastia Soprana, in scia croxea tra e stradde do Zô, c'o vegne sciù da Vâze, e quella che a va da Vôtri a Ponzon, passando pe o Faiallo e o monte Ermetta.
Semme mòrto Aleramo, o Sascê o passa de man a-o marcheize de Ponzon, ch'o l'ea padron de Vâze, Çelle e Arbissœa ascî. Ma into 1293 o Branca Doia, no sentendise segûo pe a so vitta a Zena, o commensa a accattà de tere a o Sascê, do quæ o se proclama o scignô inte l'anno 1303. O Döia dâ a-o paise unn-a primma organisassion politica in scangio d'unn-a quantitæ de tasce e de décime. Into mentre, a Zena son approevo a fâse a pelle tra Guelfi (Fieschi e Grimaldi) e Ghibellin (i Döia e i Spìnoa). Sciben che o Branca o tîa o gambin in Sardegna, condannòu a mòrte, o Sascê o resta a proprietæ di Doia finn-a a l'8 de zugno do 1593.[6]
Con tutto che o Sascê o l'e ben ben cresciûo pe-o cammin de dôe stradde d'intrâ, tra a contrâ di ratti (ancheu, via Perrando) e a Ciassa, donde se fa fabricâ unn-a gexa neuva (1582) pe-i 600 fogoâ (ciù o meno 2400 abitanti), e tasce son troppo cresciûe ascî. Defæti quello 8 de zugno o Conseggio da-a comunitæ disponn-e che i feodatai Döia seggian cacciæ e costreiti a repollâ inta Bastia. Ma o prinçipe Andrea Döia, nêvo do grande Andrea Döia ch'o s'êa piggiòu a briga de dâ recatto a-a Repubbrica zeneize e trasformâla inte un stato moderno, no é contento e invadde o paise con di sordatti spagnòlli.
S'inandia alôa unn-a longa trattativa de vint'anni, o negotio del Sassello, ch'arriêsce into 1613 a mette o paise sotta a tutela diretta da Repùbbrica, in cangio de quella di Döia. O l'e o megio periodo da-a stöia do Sascê, graçie a-a grande attivitæ di ferrêe: ghe n'êa 7 in scio cammin di riæn; o fero esendo portòu sciû pe-i bricchi da Vâze, Çelle e Arbissœa. L'attivitæ a finisce sôlo co-a revoluçion da-a siderurgia into 1850.
Ma inte questo periodo o paise o l'e ascî occupòu e distrûto dôe vòtte da-i piemonteixi, de longo apprœvo a çercâ d'impadronise de Zena e do sò pòrto. O 20 settembre 1672 i sordatti sabaudi sovercian a difeiza da çitæ e dan fêugo a tùtto, gexe e conventi compreixi. O brûxa coscî un ormo istorico de 12 m de çirconferensa. Cacciæ via 'na primma votta allantôa, i Savoia ghe proevan torna into 1747 co-a goæra de sucescion aostriaca, sensa ese ciù addiciæ de primma[6]. Defæati, semme occupou o Sascê con tùtti i paixi d'arente, i sordatti croati da reginn-a d'Austria e Ungheria derrûan o paise sensa miseïcordia : alôa, i abitanti se revòltan in àrme contra questi Chervòzzi, che mâ pigiæ, s'inroccan inta Bastia. Se componn-e unn-a canson popolâ, epica do ardì e fieressa di abitanti, che e gente conoscian ancun ancheu. Sôlo into 1749 i piemonteixi se ne van, doppo a fin da guera con a Fransa.[6]
E battaggie napoleoniche de Dego e Monteneutte no toccan goæi o Sascê: o pêzo o comensa into 1799 co-a guera franco-oustriaca. A batòsta de Nêuve a pòrta l'occupaçion françeize e oustriaca do territoïo e domande de pàn e approvixonamenti, finn-a a battaggia de Marengo, co-a quæ o paize o divegne mairie do dipartimento de Monteneutte. Into 1812 s'inandia a costruçion da stradda carretêa ch'a portià a Sann-a, co-i dinæ da comunitæ. Depoi o Congresso de Vienna (1815), ch'o pòrta a-a fin da repubbrica zeneize, o Sascê - amermòu da-a guera e da-a crixi de ferrêe - intra into statto sabaudo. A tùtte e mainée, a partî da questo momento o Sascê o va appreuvo a-o destin do Piemonte e, doppo o 1860, do statto italian.
Lettiatûa[modìfica | modìfica wikitèsto]
A lengua do Sascé a l'è un dialetto ligure de transiçion tra o zeneize da còsta e o piemonteize do Monferà. A ciù antiga testimoniansa scrita de questa lengua a se treuva inta canson popolà che i abitanti han composta into periodo da goæra de sucescion aostriaca. Gh'è a breiga de descrive ciù ben quelli fæti. In scià fin de frevà do 1747, i oustriaghi scorrì da Zena dòppo o sollevo do Ballila repollan inti bricchi. Unn-a colonna de croati (i chervazzi) montæ pe o Faiallo, chinn-a in sce l'abadia do Tijè, pe mezo da rocca da Marasca, cacciando tutto a l'aia e dandose a tutti tipi de soverciaie contra e gente.[7] O bon momento o vegne l'11 de marso, quande i abitanti do Sascé se revoltan contra sti chervozzi e, insemme ai sordatti da Repubbrica, piggian o desciù. A lengua sascellinn-a, da quæ demmo chie di esempi, a l'è stæta scrita inta sò grafìa,[7] ch'a adeuvia o scimbolo â pe a vocale a palatale tònica, o scimbolo ṙ pe a lettia r do zeneize antigo (ch'a l'e cheita inta lengua da çittae into sécolo XVIII) e l'umlaut ü pe-a u da grafìa stòrica. Ecco a primma strofa :
A ṙa Badia, an tei palâzzi / l'è rivâ 'na nija d Chervâzzi / da ṙa Rocca dṙa Marâsca / a n'è vgnuggua sta burrâsca canson storica sascellinn-a.
L'abòu Zan Loenso Federico Gavotti, de segûo l'intelletuale ciù de conto do Sascé, o l'é l'autô do poema Ei quatei stagiugni sasc'line (1829), ch'o parla da natûa idilliaca segondo a veuga di quello tempo:
Câṙa prümma, ti t'arivi
E ti porti cun ti u su
s'ti t na treuvi ancuṙa vivi
diummie grâzie a Nostrei Sgnu.
Into Ei quatei stagiugni sasc'line.
L'abou Gavotti o l'à anche scrito, a tre moaen insemme a sò amigo Bonaventura Zunini e prae Giuseppe Gavotti, o longhiscimo poema O Sassello, tutto in italian feua unn-a strofa in vernacolo into canto III (scrita da o Zunini), ch'o parla da vitta di contadin e di ferræ, mai pubricòu e conservòu inte un manoscrito da biblioteca Berio a Zena.[8] Sto poema, ch'o vorieiva fà parte da tradiçion demoela, serio-giocosa do Pulci e do Boiardi, o l'è tròppo longo e pöco inspiròu, sciben che i aotoî aggien fæto o poscibile pe racontà a vitta di contadin e di operai de ferrêe.
O mego Perrando (1853-1917), aotô ascì de molti pasquini, o l'a trascrito unn-a foṙa d'origine popolà ch'a parla de Cianpanù. O Miché Garbarini (1877-1932), anche lê mego, o componn-e di racconti in sce sò viagio in diligensa da-o Sascé a Sann-a. De mainea generale, se peu dî ch'o Sascello o presenta unn-a lettiatûa ciutosto ricca pe-a dimensción piccinn-a do paise, perché i commersi con Zena e l'economia preindustriale gh'an fæto nasce unn-a borghesia viâxa.[9] L'ecpirosi di archivi do 1672 ne ha foscia fæto perde a memöia d'atri componimenti civili ciù antighi. Ancheu, o statûto do comûne o lascia adeuviâ a lengua sacellinn-a into conseggio comunale.[10] No existan di stùddi in sce l'ûzo de sta lengua, pe a quæ vàen e consciderasioìn fæte pe-e âtre parlæ regionali da Liguria.
Pòsti de interesse[modìfica | modìfica wikitèsto]
- Gexa de San Zane Batista, a primma gexa do paise, d'época medievale. O 5 d'arvì 1365 ghe se firma a paxe tra i Döia e a Serenìscima Repùbbrica, ma a l'è de segûo ancon ciù antiga, unn-a gexa 'matrice', un di primmi leughi de cùlto crestian. O casamento romanico originale o l'é in parte inserìo inta neuva gexa do 1770, l'àstrego da quae o l'è asbasciòu de 7 parmi (1,75m) a sò che l'antighitæ da gexa a l'è devegnûa irriconoscibile. A doatûa de muagie a remonta a-o sécolo XIX.
- Basilica da Santa Maria da Conceçion: a se treuva a-o çentro do paise. Commençâ into 1582 sotta a direçion do capomeistro Tonio Martin Betolle da Locarno. Into 1615 se a piggia i fratti françischen, che manco a bolla do pappa Paolo V arriesce ciù a scorrì. Con Napoleon, o monesté o l'é serròu. Oua into convento ghe stan i Carabiné. Deré a l'artâ, o gh'è un organo Pittaluga a 480 cànne da segonda meitæ do sétteçento, restaorou into 1945 da Pietro Garbarini.
- Gexa da Trinitæ, commensà ciù ò meno into 1620, distrûta da a guæra do 1672, refæta e finìa into 1718.
Economîa[modìfica | modìfica wikitèsto]
Se a siderurgia di basci feughi a l'é l'indùstria tradiçionale do paise, gh'en antigamente tante biteghe di caighæ, chixoéi, banchæ e ferræ. Into XX sécolo, o sopravive l'artigianato da tescitûa. Ma a fabrica téscile do Schiapparelli a brûxa into 1928 e no l'é mai ciù rifæta. Con l'avertûa de stradde, s'inandia l'indùstria de dôçi e di amaretti, basæ in sce 'na riçetta antiga ch'a pâ ch'a vegne da nobildonne de Mieuia.[7] D'estæ, vegnan di foresti pe çercâ fónzi e andâ a spasso into parco naturale do Beigua,[11] ch'o divegne de longo ciù çentrale pe a vitta économica do paise.
Manifestaçioìn[modìfica | modìfica wikitèsto]
Feste e fêe[modìfica | modìfica wikitèsto]
Comunicaçioìn[modìfica | modìfica wikitèsto]
E primme notiçie inte vie de comunicassion son do doxen, quande gh'ean de piste pe e leze, pe tià zu i ærbi di boschi ai cianté navali de Vâze. Pe andâ da-o Sascê a Zena, da Veirera se continoava in sce l'Ermetta e o Beigua, o Faiallo e in scia fin Vôtri. Ancheu, e stradde d'intrâ, detæ da-o territöio, son de longo e maexime : o Sascê o l'é ligou a Sann-a pe a stradda do Zô (SP334) ch'a chinna a Arbissoea, do 1854. A maexima SP334 a continua scinn-a a Acqui, zu pe a valle de l'Erro. Questa parte a remonta a-o 1876.
Nòtte[modìfica | modìfica wikitèsto]
- ↑ Pietro L. Prever, I coralli oligocenici di Sassello nell'Appennino Ligure, Stab. tip. V. Lischi e Figli, 1922.
- ↑ Marchini, Antonio. Le filliti oligoceniche di Santa Giustina e Sassello, Università di Genova - Istituto di geologia](IS), 1985.
- ↑ Stone age jade from the Alps, Scottish Museum of Archeology.
- ↑ Claudio D'Amico et al., Copper Age axe-hammers, other tools and their raw materials in the sub-Apenninic area east of Bologna (Italy), into Rendiconti Lincei 26.4 (2015), pp. 433-453.
- ↑ Felica Porto e Gino Lo, Un ripostiglio dell'Età del Bronzo presso Sassello (Savona), into Rivista di studi liguri 20 (1954), pp. 130-132.
- ↑ 6,0 6,1 6,2 Mario Garino, Storia di Sassello, 1964.
- ↑ 7,0 7,1 7,2 Piero Rossi, Sassello, storia e cultura, Genova, 1991.
- ↑ A. Badano, tesi di laurea, Genova 1991-92.
- ↑ Mario Garino, Storia di Sassello, Società Savonese di Storia Patria, Ed. Liguria, 1964, in nota.
- ↑ Scito internet do Comune.
- ↑ Burlando, Maurizio, et al., From geoheritage to sustainable development: strategies and perspectives in the Beigua Geopark (Italy), into Geoheritage 3.2 (2011), pp. 63-72.
Âtri progètti[modìfica | modìfica wikitèsto]
- Wikimedia Commons a contêgne di files in sce Sascê


text:
Magrun grossu neigru
Magrun grossu neigru (Phalacrocorax carbo), grossu oxellu de mâ de cô scüu, cu-in lungu beccu a cancætu e in lungu collu a cantabrün-a. U l'e lungu da 70 a 102 cm., cu-in avertüa de âe da 121 a 160 cm.
Descriçion[modìfica | modìfica wikitèsto]
U xöa bassu, a 'n metru da l'ægua, cun sbatte di âe cunstante. U passa tantu tempu inmobbile in scî scöggi a suigiâse, soventi cu-e âe averte pe sciügâse e ciümme, doppu c'u l'ha fætu u bagnu.
Ecelente pescòu, u se bulla ogni menütu, u l'aresta sutt'ægua scin-a 45 segundi, u turna sciü, magara 100 metri ciü in la, u repiggia u sciòu pe chinze segundi e u se bulla turna.
Pâ che in Cinn-a e in Giapun î dövian pe pescâ: i tegnan ligæ o-u strilæn e ghe strenzan in laççu o-u collu de moddu che nu possan culâ i pesci che piggian; i fan anâ inte l'ægua e da pö î tian sciü e ghe fan caciâ i pesci che gh'è arestou intu canuezu.
Colegaménti esterni[modìfica | modìfica wikitèsto]
- Wikimedia Commons a contêgne di files in sce Magrun grossu neigru
- Wikispecies a contêgne informaçioìn in sce Magrun grossu neigru


text:
U Burghettu (Aròscia)
U Burghettu (ascì U Burghettu d'Aròscia, in zenese O Borghetto, in urmeàscu Bulghettu[4], in italiàn Borghetto d'Arroscia), l'è in cumün da pruvinsa de Imperia cun 426 abitanti (datti agiurnài au 2019).
Geugrafìa[modìfica | modìfica wikitèsto]
U Burghettu u l'è travesau da u sciümme Aroscia, ch'u da ascì u numme a u paise, e da u so afluènte Rian Calabbria. Se tröva inta meddia valà, inte l'entrutèra de Arbenga da a quale u dista ménu de 20 chilometri. U cunfina a nord cun Cravaüna (CN), a nord est cun Àuguia, a est cun Ransu, a sud cun Casanöva (SV), a ovest cun Vesàrgu e A Cêve.
Frasiui[modìfica | modìfica wikitèsto]
Gh'a cumme frasiui: Gavenü(r)a, Gazzu (d' Aròscia), Leverùn, Muntecalvu, Übaga e Übaghetta.
Stoia[modìfica | modìfica wikitèsto]
Zà in epuca pre rumàna i teritòi da vàla Aròscia i l'éan stài ucupài dae pupulasiùi ligüi antighe, prubabilmente ligàe a a tribù di Epanteri, scacciài da l'avansà rumana avegnüa turnu au 180 a.C.[5] Doppu l'Impeu Roman ascì u territoiu du Burghettu l'è stàu interessau da e invaxuì di barbari[5], cun duminasiuì Longobarde e di Franchi. In tu periudu carulingiu u l'éa passàu assemme ai atri paixi du funduvalle sutta u Cuntadu de Arbenga e, ancua doppu, in tu periudu sucescìvu, sutta a a Marca Arduinica inseìu inta giurisdisiun du cumitattu arbenganese.[5]
A fundasiùn de 'n insediaméntu in furma stabile u l'è da sercà intu periudu de l'àtu mediuevu, quande a magiurànsa da pupulasiùn du funduvàlle a se trasfeìsce inte 'sta zòna, ciü favurevule pé e cultivasiùi e au sfrütamèntu de l'ègua di turenti lucàli pé a impiantà di müìn.
U Burghettu u vegne dunca numinàu intu 1496 quande u cumpaìsce pe a primma otta in t'in attu cun a dicitüa latina "ecclesia Sanct Marci de Burghetto"[5].
Quande a se desfà a Marca u duminiu in sciù bùrgu u pàssa sutta i marchesàu de Clavesana. Aturnu au 1233, cun u rafursamèntu du cuntrollu zenese in scia Cêve a pupulasiùn du Burghettu a partecipa a l'incrementu da demugrafìa du növu burgu cevése, cumme u l'avegnìva cun àtre pupulasiùi aruscìne de l'epuca. Particulàre a cundisiùn di abitài de Leverùn e de Gavenüa, che, a a morte di marchexi lucàli i vegnàn anesci au növu marchesàu de Süccaellu, faxendu parte de in ünicu feudu cun u vixìn castellu de Àuguia. Intu 1522 a Repübbrica de Zena a càtta u feudu du Burghettu e u paìse u entra a fa parte du mandamentu da Cêve, c'u cumprendeva in tutàle chinze burghi da vàlà. U segue düante tüttu questu periudu e sorti da vixìna Cêve, i àtri sentri i vegnan anesci doppu, cun a fìn ascì de e battaie fra Zenexi e Savoia pe u cuntrollu de Süccaellu. A situasiùn a cangia in moddu sustansiàle quande u 'rìva l'esercitu fransése, guidàu da Napuleùn Bunaparte. U teritòiu cumünàle u entra dunca a fa pàrte da Repübbrica Ligüe (u và a fà parte du cantùn de Rànsu primma, poi de quellu cevése), smembrà intu 1802, quande i teritòi cunquistài i vàn a fà parte de l'Impeu Fransese, sutta u Dipartimentu Munenötte. Cun a restaurasiùn du 1815 u passa sutta i pusedimenti du Regnu de Sardegna, divegnüu poi Regnu d'Italia dau 1861, inseìu inta pruvinsa de Impeia.[6]
Düante a segunda guèra mundià i se ponan rintracià paéggi episòdi de Rexistansa, cume quellu de Silviu Bunfante, chi feìu in t'in impurtante battàia. Poi cun a Brigà a véllu dedicà, c'a a l'éa sciurtìa a taià e vìe de cumünicasiùn fra U Burghettu e Vesargu e, sabutandu e uperasiùi tedesche. Doppu u cunflittu a và a fà parte da Repübbrica Italiana.
Difernri i cangiamènti terituiàli subìi, difatti intu 1877 u 'sciòrbe u cumün de Übaga (cumprendente ascì Übaghetta e Muntecalvu) e intu 1928 ascì Ransu e Àuguia, questi dui chi ricustituìi intu 1947.
I ürtimi cangiamènti i sun da riscuntrà intu 1949, quande Gavenü(r)a a vegne destaccà da Àuguia pé entrà a fa pàrte du Burghettu. Dau 1955 u cumün u pìa u nume uffisiàle, 'zunzendu u sufissu "d'Aroscia", pe distinguelu da àtri cumüi (fra tütti U Burghettu San Spirtu, in pruvinsa de Savuna).
Da l'ànnu 1973 au 31 de dixembre 2008 u cumün u l'ha fàu parte da Cumunitài Muntana de l'Àta Valà de l'Aròscia poi supressa. Dau 2014 u l'è pàrte l'Uniun di Cumüi de l'Àta valà de l'Aroscia.[7]
Inte l'ànnu 2017 a l'è stà prupòsta a fuxiùn di cumüni du Burghettu e de Àuguia in te in sùlu, c'u duieva pià u numme de Aròscia vista a stòia cumüne fra i dùi teritòi. U növu ente u daieva cuscì u segundu centru aruscìn (fra quelli in pruvinsa de Impeia) pé grandessa doppu A Cêve.[8]
Abitànti[modìfica | modìfica wikitèsto]
Evulusiùn demugrafica[modìfica | modìfica wikitèsto]
Abitanti censìi[9]
Minuànse Furèste[modìfica | modìfica wikitèsto]
Dandu amèntu ai dàtti de l'Istat ai 31 de dixembre du 2019, i sitadìn furèsti a Burghettu d'Aroscia i sun 42.
Pòsti de interesse[modìfica | modìfica wikitèsto]
Architetüe religuse[modìfica | modìfica wikitèsto]
A livellu religiùsu u teritòiu du Burghettu u l'è divìsu in 5 parocchie, chella de San Marcu, de San Cuumbàn (a Gavenüa), de San Benardìn (Gazzu d'Aròscia), de San Benàrdu (a Leverùn) e de San Antoniu, Luensu e Giuvanni (a Übaga, ciü Übaghetta e Muntecalvu).
Géxe du Burghettu[modìfica | modìfica wikitèsto]
• Géxa da parocchia de San Marcu u 'Vangelista intu sentru du Burghettu. A strutüa udièrna a l'è 'na rivixitasiùn du XVII seculu, basà prubabilmènte de 'n àtru edifissiu, in stìle baroccu, cuntempuranea au campanì. A cunserva l'antìga funte bateximàle in prìa négra travaià.
• Uatòiu de San Marcu u 'Vangelista, u se tröva de fiancu a a paruchiàle.
Géxe de Gazzu[modìfica | modìfica wikitèsto]
• Géxa de San Bernardin da Sénna, se tröva a Gazzu d'Aroscia.
• Capeletta de Sant'Apolonia a Gàzzu.
Géxe de Gavenüa[modìfica | modìfica wikitèsto]
• Géxa da Parocchia de San Cu(r)umbàn inta frasiùn de Gavenüa, a l'éa stà fundà dai muneghi benedetùn in sce l'ìsua Gainàa, presènti ascì ascì a A Cêve e Tàggia. L'edifissiu udièrnu u l'è du XVIII seculu fra u 1768 e u 1796 u l'éa stàu custruìu grassie a e elargisiùi generuse de Francesco Vannenes (imprenditù zenese, de uigìne aruscìna).[10]
• Santuàiu dedicàu ai Santi Cosma e Damiàn, custruìu intu XIX seculu in sce in pilùn zà existente, basàu in sce in edifissiu antigamènte apartegnüu ai benedetìn. Se tröva a Gavenüa, vixìn a a stradfa pruvinsale, restauàu inti ànni Sinquanta, a l'è ugettu de devusiùn in tütta a valle Aròscia, ma ascì in quella du Pennavaire e in quella du Tànau.
Géxe de Leverùn[modìfica | modìfica wikitèsto]
• Géxa da Parocchia de San Benàrdu, a se tröva intu sentru da frasiùn.
Géxe de Übaga[modìfica | modìfica wikitèsto]
• Gexa da parocchia de Sant'Antoniu, a Übaga. A custudisce ina antiga pàla d'altà atribuìa au pitù Pietro Guido de Ransu e ina funte bateximàle du 1504.
• Géxa de San Luénsu, inta frasiùn de Übaghetta.
• Géxa de San Giuvanni Batìsta inte l'abitàu de Muntecalvu
• Géxa de San Coximu.
Ecunumìa[modìfica | modìfica wikitèsto]
L'ecunumìa du paìse a l'è bazà in moddu prevalènte in sce l'agricultüa: i se cultìvan e uìve taggiàsche e e varietài d'üga lucàli. Atìvu u l'è l'alevaméntu, specialmènte de e vàcche. Rilevante a prudusiùn de legnàmme e a rocòlta de e castàgne e di fùnzi.
Cultüa[modìfica | modìfica wikitèsto]
Dialettu du Burghettu[modìfica | modìfica wikitèsto]
U dialettu parlàu au Burghettu u l'è de stampu arbenganese e u fa parte du grùppu du Ligüe sentru-ucidentàle, u presenta carateristiche peò ciü particulàri, riscuntrabili inte tütta a valà de l'Aroscia, legà stuicamènte a Arbenga, ma ascì a a sitài de Impeia.
Cuxìna[modìfica | modìfica wikitèsto]
Amaétti de Gavenüa[modìfica | modìfica wikitèsto]
Tipici da frasiùn de Gavénua i sun i amaétti, dùsi da a furma ciàna, dau güstu de mandurle e amé, e dunca lezermente "amài", i sun spessu 'cumpagnài cun u vìn du Prève, pigàu passìu.[11]
Asuciasiùi spurtìve[modìfica | modìfica wikitèsto]
Intu teritòiu cumünàle a se tröva l'asuciasiùn Pro Loco Leverùn, cun u càmpu da bocce, sport tàntu praticàu inta valà.[12]
Feste e fée[modìfica | modìfica wikitèsto]
• Festa di Santi Cosma e Damiàn, a se tegne a Gavenüa u 27 de setembre, cun e celebrasiùi religiuse intu santuàiu e a sagra uferta da a pro loco, c'a mette a dispusisiùn i "casùi".[13]
• Festa de San Miché, a se tegne a Gavenüa u 29 de setembre, cun e celebrasiùi religiuse inta géxa paruchiàle e a relatìva sagra intu burgu.[13]
• Festivàl müxicàle Cian du Figu, u se tegne a Gazzu d'Aroscia in aùstu, in lucalitài Cian du Figu, cun müxica dau vìvu, servìssiu bar e panìn.[14]
• Sagra da Buridda, in frasiùn de Leverùn, a se tegne intu meze d'aùstu, cun a tipica buridda lucàle e atri piàtti da tradisiùn.[15]
• Festa du Surisü, in aùstu a Gazzu, cun zöghi péi matetti e a cuxìna lucàle.[16]
• Prucesciùn du Venardì Santu a Gavenüa, cun e diverse cunfraternite lucali e a rapresentasiùn de l'esercitu seleste, de antìga tradisiùn.[17]
Aministrasiùn[modìfica | modìfica wikitèsto]
Vie de Cumünicasiùn[modìfica | modìfica wikitèsto]
U teritòiu du Burghettu d'Aroscia u l'è 'traversàu da a Stradda Statàle 453 da valà de l'Aroscia (SS 453), che u culega cun Ransu a est e cun Vesargu a ovest. Dau 2001 a l'è stà avèrta a variante c'a pàssa au de föa dau paìse, cun di növi viadòtti e galerìe in sce l'Aròscia. Burghettu u l'è culegàu cun Übaghetta grassie a a Stradda pruvinsàle 11 (SP 11), cun Gàzzu pé a SP12, cun Gavenüa pé a SP 13 e cun Übaga e Muntecàlvu cun a Stradda pruvinsàle 83 (SP 83). Leverùn u l'è poi razunzibile da Àuguia cun a SP 15.
Nòtte[modìfica | modìfica wikitèsto]
- ↑ Dàtu Istat - Pupulasiùn rexidente au 30 zügnu 2019.
- ↑ Clascificaçion sismica (XLS), in sce protezionecivile.gov.it.
- ↑ Legge 26 agosto 1993, n. 412, alegòu A, Tabélla di gràddi/giórno di Comùn pe Región e Provìnsa (PDF), in sce efficienzaenergetica.acs.enea.it, 1 màrso 2011, p. 151. URL consultòu o 25 arvî 2012.
- ↑ Grafia du disiunàiu Italian-ulmioscu Ulmioscu-Italian
- ↑ 5,0 5,1 5,2 5,3 Andrea Gandolfo, La provincia di Imperia: storia, arti, tradizioni. Volume 1, Peveragno, Blu Edizioni, 2005.
- ↑ (IT) Scheda du Burghettu, in sce unionevallearroscia.it. URL consultòu o 18 zùgno 2021.
- ↑ (IT) A nàsce l'Uniun di Cumüi de l'Àta valà de l'Aroscia, in sce anci.it. URL consultòu o 15 zùgno 2021.
- ↑ (IT) U nasce Aròscia, u cumün fuxiùn fra U Burghettu e Àuguia, in sce riviera24.it. URL consultòu o 15 zùgno 2021.
- ↑ Statìstiche I.Stat - ISTAT; URL consultòu o 28-12-2012.
- ↑ (IT) A paruchiàle de Gavenüa, in sce culturainliguria.it. URL consultòu o 17 zùgno 2021.
- ↑ (IT) I amaétti de Gavenüa, in sce lacasettadiranzo.it. URL consultòu o 17 zùgno 2021.
- ↑ (IT) Leverùn, u campu da bocce, in sce campobocce.it. URL consultòu o 17 zùgno 2021.
- ↑ 13,0 13,1 (IT) Festa di Santi Cosma e Damiàn, in sce rivieraeventi.it. URL consultòu o 18 zùgno 2021.
- ↑ (IT) Festivàl müxicàle Cian du Figu, in sce rivieraeventi.it. URL consultòu o 18 zùgno 2021.
- ↑ (IT) Sagra da Buridda, in sce borghidiriviera.it. URL consultòu o 18 zùgno 2021.
- ↑ (IT) Festa du Surisü, in sce eventiesagre.it. URL consultòu o 18 zùgno 2021.
- ↑ (IT) Gavenüa, l'esercitu seleste, in sce riviera24.it. URL consultòu o 18 zùgno 2021.
Àtri prugètti[modìfica | modìfica wikitèsto]
- Wikimedia Commons a contêgne di files in sce U Burghettu


text:
ZE Questa pàgina a l'é scrîta in léngoa
zenéize
Unión Soviética Unión de Repùbriche Socialìste Soviétiche (RU) Coю́з CoBéTckиx CoциaлиcTи́чeckиx Pecпýблиk, CCCP
Mòtto: (RU) ПpoлeTapии Bcex cTpaH, coeдиHяйTecb! Proletarii vsech stran, soedinjajtes'! (Lavoratoî do móndo, unîteve)
Dæti aministratîvi Léngoe ofiçiæ niscùnn-a, Rùscio ( de facto)
Léngoe parlæ Armêno, azêro, Bielorùscio, Èstone, Giorgiàn, Kazâko, Kirghisa, Letòne, Litoàn, Moldâvo, Rùscio, Tajiko, Turkmêno, Ucraìn, Uzbêko
Ìnno (1922-1944) L'internaçionâle
(1944-1991) Ìnno de l'Unión Soviética
Capitâle Mósca
Polìtica Fórma de Stâto Stâto socialìsta a partîo ùnico con scistêma de Soviet (1922-1990) Stâto socialdemocràtico de dirìtto (1990-1991)
Fórma de govèrno Repùbrica diretoriâle federâle soviética a partîo ùnico (1922-1990) Repùbrica semiprescidençiâle federâle (1990-1991)
Càppo de Stâto Prescidénte do Presidium do Soviet Suprêmo de l'Unión Soviética (1922-1989) Prescidénte do Soviet Suprêmo de l'Unión Soviética (1989-1990) Prescidénte de l'Unión Soviética (1990-1991)
Càppo de Govèrno Prescidénte do Conséggio di Minìstri ( de iure) Segretâio generâle do PCUS ( de facto)
Òrgani deliberatîvi Soviet Suprêmo
Nàscita 30 dexénbre 1922
Caxón Goæra civîle rùscia
Fìn 26 dexénbre 1991
Caxón , Putsch de Mósca Acòrdo de Belaveža, Indipendénsa da Rùscia
Teritöio e popolaçión Baçî giögràfico Rùscia eoropêa e Rùscia aziàtica
Màscima estensción 22.402.000 km² into 1991
Popolaçión 294.147.579 into 1991
Sudivixoìn 15 repùbriche socialìste soviétiche
Economîa Monæa Rùblo Soviético (pyб)
(SUR)
Vivàgne gàzzo, petròlio
Produçioìn gàzzo, gràn, âsâ, indùstria pezànte
Comèrci con Comecon
Vàrie TLD .su
Prefìsso tel. +7
Sìgla aotom. SU
Religión e socjêtæ Religioìn prinçipæ Ortodoscîa
Religión de Stâto Ateîsmo scentìfico de stâto (1924-1936) Stâto làico (1936-1991)
Religioìn minoritâie Islàm sunnìta, Islàm scîta, Luteranêximo, Catolicêximo, Ebraîsmo
Evoluçión stòrica Òua pàrte de Armenia Azerbaijan Bielorùscia Estònia Giörgia Kazakistan Kirghizistan Letònia Litoània Moldàvia Rùscia Tagikistàn Turkmenistan Ucraìnn-a Uzbekistan
Manuale
L'
Union de Repubbriche Soçialiste Sovietiche (in rùscio: Coюз CoBeTckиx CoциaлиcTичeckиx Pecпyблиk; Soyuz Sovetskikh Sotsialisticheskikh Respublik / Söjóz Soviétskih Sotsialistìceschih Riespóblic), conosciûa ascì cómme l' Unión Soviética ò abreviâ in URSS , a l'é stæta unn-a naçion de l'Euròpa e de l'Asia da-o 1922 a-o 1991 formâ da chinze repùbbriche. [1] A seu capitâ a l'êa Mosca.
Repùbbriche Soçialiste Soviétiche
E chinze Repùbbriche de l'Union de Repubbriche Soçialiste Sovietiche êan:
Notte
↑ L'Unión Soviética a g'aveiva 21
nommi offiçiæ
Âtri progetti


text:
Raggi alfa
I Raggi alfa sun una radiazion ionizzante, saiv'a dî, in graddo de provocä a ionizzaçion da mateia. Sun emissi da un nucleo atomico naturalmente o artificialmente instabile.
Particelle alfa[modìfica | modìfica wikitèsto]
Puemmo consciderä questi raggi comme composti da particelle alfa. Tæ particelle g'han carega puxitiva pâ a due votte a carega elementare (saiv'a dî, a carega de un proton) e massa pari a quattro votte quella dell'idrogeno. Queste caratteristiche fan scì che a particella alfa a segge identica a un nucleo de elio.: 4 nucleuin (2 protoin e dui neutruin).
Massa[modìfica | modìfica wikitèsto]
6,64 x (10 elevou a -27) kg.
Energia de emiscion[modìfica | modìfica wikitèsto]
L'energia de emiscion a dipende da o nucleo ch'o l' emette, ma pe o stesso nucleo a l'è ben definia e a l'è de l'ordine de quarche MeV (dove MeV sta pe 1.000.000 de elettron-volt).
Interazion con a materia[modìfica | modìfica wikitèsto]
L'interazion co a mateia a l'avvegne in dui moddi: urto meccanico (collixion diretta da particella alfa con un elettron orbitante), oppure urto elettrico (interazion di campi elettrostatici da particella alfa e di elettruin orbitali do mezzo assorbente). Comme conseguenza da forte interazion con a materia, dovüa ai dui tipi de urto, a penetrazion de particelle alfa in te un bersaglio a l'è ridottiscima.
Vôxe corelæ[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di files in sce Raggi alfa


text:
Sterilizzazion
A sterilizzazion a l'è l' intervento ch'o l'elimina tütti i germi, compreixi i virus, presenti in te un ambiente o in te un materiale. Risültou da sterilizzazion a l' è l'asepsci, che scignifica letteralmente assensa de germi viventi.
Differenza fra sterilizzazion e dixinfeçionModìfica
A dixinfeçion a l'è invece unna sterilizzazion parsiale, ch'a se limita a ammassä i microrganismi patogeni. De solito a se pratica cuntra un solo germe: presempio se in te un ambiente l' è stæto presente una personna corpîa da tübercoloxi, a dixinfeçion che se faiä in te quello ambiente a l'aviä o fin de eliminä solo i batteri da tübercoloxi.
Mezzi de sterilizzazionModìfica
A sterilizzazion a se pö ottegnï con di mezzi chimici (esempio soluçiuin de cloro, aldeide glutarica ecc.) ma de solito se preferisce i mezzi fixici, in quante razzunzen con ciù següessa ogni punto do materiale che vuemmo sterilizzä. Immaginemo de duvei sterilizzä un færo chirurgico: 'na soluçion chimica a pö no riescï a razzunze qualche canto da superfiçie, pe o fenomeno da tenscion superfiçiale; se invece o mæximo færo o vegne sterilizzou co-o calô, a temperatüa dexiderä a saiä razzunta da tütto o færo de mainea uniforme.
Mezzi fixiciModìfica
Un primmo mezzo de sterilizzazion fixica a l'è a sciamma diretta, presempio quella de unna lampada a alcool, ch'a se presta a esse döviâ solo pe di oggetti piccin e no infiammabili.
Pe i færi chirürgici l'è stæto molto döviou in passou o calô secco. Se utilizza di apparecchi, dïti stive a secco, rescädë elettricamente. Presenten o difetto che, essendo diffiçile ottegnï unna circolazion uniforme de l'aia cäda ao sö interno, razzunzen a sterilitæ solo con di tempi ciüttosto lunghi: almeno unn' oa a 160 °C. Ricordemmo che o batterio da TBC o resciste a lungo a 100 °C e çerte spore microbiche sopporten 140 °C pe unn' oa.
Molto ciù efficace o l'è l'üso do calô ümido. O vapô acqueo, zà efficace a 100 °C in sce i microbi ma no in sce e spore, a l'aumento da temperatüa e da prescion o riescie a ottegnï a sterilizzazion completa. Se dövia pe questo di apparecchi diti autoclavi. E autoclavi moderne, da-o funsionamento automatico, permetten de impostä di valoî preordinæ de temperatüa e de prescion: de solito con 121 °C se sterilizza o contegnüo in te 32 menüti, con 135 °C in te 16 menüti.
Un atro mezzo fixico de sterilizzazion son i raggi ultravioletti, i raggi x e i raggi gamma, che dannezzan o DNA di batteri. A sterilizzazion mediante raggi a l'è döviâ suviatütto in te l'indüstria, essendo complicou manezzala in te de scituasiuin differenti.
FiltriModìfica
In ti laboratoï de microbiologia, çerti terren de coltüa comme o siero de sangue, che saieivan arruinæ da i scistemi visti in precedenza, vegnen fæti passä attraverso di speciali filtri che trattegnan i batteri. Va notou che questi filtri no fermen i virus.
Âtri progèttiModìfica
- Wikimedia Commons a contêgne di files in sce Sterilizzazion


text:
Murta
Arbutus unedo (L., 1753), cumüneménte cunusciüo cumme murta (in çerte zóne de l'Itallia anche çéxia de mä o corbezzolo, armón segundu a grafîa ofiçiâ, murta in savuneize, arburussin in vintimigiôzo, arbusè in monegasco), u l'è in arbüstu, in custu, d'a famiggia de Ericaceae[1].
Descrisiùn[modìfica | modìfica wikitèsto]
U l'è in arbüstu cun tante ramme, insc'ou russicciu quande i sun zuene. U pö rivä a 7-8 m de artessa.
U l'a fögge oväli lançeolae, de 2-4 citti pe' 10-12 citti, ciü fusche in çimma ae ramme, cun pegullu cürtu e lamina düa, de surva insc'ou vèrde-scüu e lüstra, sutta ciü ciaea, cu'u bordu dentellou.
E sciue i sun insême a rappi ch'i pendan, cu'a curolla giancu-giäna o insc'ou rösa, urçeulä e cun 5 denti piccin ricieghae a l'inföa de 5-8 pe' 6-10 citti.
U frütu u l'è inn-a bacca riunda de ~ 2 citti, carnusa e russa quande möia, cuvèrta de tübercu ciütostu düi e spessi qarche milimetru; u cuntégne in alcalóide ch'u pö pruvucä grävi prublémi in génte ch'a gh'è particularmente sensibile. D'ätra pärte u numme latin u ne sügerisce de mangiäne pochi (unedo = unus edo = ne mangiu ün sulu).
U sciuìsce in otubre-nuvembre e i früti möian in te l'annu doppu a-a fin de l'estae e in autunnu.
Habitat[modìfica | modìfica wikitèsto]
A murta l'è in elementu tipicu d'a maccia mediterranea: a l'è nativa d'e têre de l'Euröpa meridiunäle ma u se tröva tantu ascì California.
A l'è inn-a spécie termófila e ghe piaxan terèn accidi e siliceu-argilusi.
Cuiuxitae[modìfica | modìfica wikitèsto]
In ursu ch'u mangia da inn-a cianta de murta u l'è u scimbulu d'a çitae de Madrid.
Notte[modìfica | modìfica wikitèsto]
- ↑ (EN) Arbutus unedo, in sce powo.science.kew.org. URL consultòu o 3 màzzo 2021.
Ätri prugètti[modìfica | modìfica wikitèsto]
- Wikimedia Commons a contêgne di files in sce Arbutus unedo
- Wikispecies a contêgne informaçioìn in sce Arbutus unedo


text:
Categorîa:Zeugo do ballon
Quésta categorîa a l'arechéugge e vôxe che pàrlan de l'argoménto: Zeugo do ballon.
- Wikimedia Commons a contêgne 'na categorîa in sce l'argoménto Categorîa:Zeugo do ballon
Sotocategorîe
Quésta categorîa a contêgne e 5 sotocategorîe indicæ chi de sótta, pe 'n totâle de 5.
A
- Alenatoî de balón (1 P)
C
- Cànpi da balón (1 C, 1 P)
I
- Zêugo do balón in Itàlia (3 C)
N
- Naçionæ de balon (12 P)
S
- Squàddre de balón (1 C, 6 P)
Pàgine inta categorîa "Zeugo do ballon"
Quésta categorîa a contêgne e 9 pàgine indicæ chi de sótta, in sce 'n totâle de 9.


text:
Novella IX della Giornata I del Decamerone (Lumbaart)/71
Ona novella del Boccasc[edit]
Dialett de Savonna[edit]
Sicché dunque ve cónto che ai tempi do primmo re de Çipri, dòppo a conquista da Terra Santa fæta da Gottifré de Buglión, o l'é succésso che 'na gentile dònn-a de Guascogna a l'é andæta in pellegrinaggio a-o Sepûlcro, da-o quæ retornando, arrivâ in Çipri, a l'é stæta mätrattâ da 'na man de mascarsóin. De quésta cösa cruçiandose sensa nisciùnn-a consolassion, a l'ha pensòu de recórri a-o re. Ma da quarchedùn o gh'é stæto ditto che a ghe rimettièiva a fatiga, perché lë o l'éa coscì trasandòu e o conduèiva 'na vitta tale che, non solo o no faxèiva giustìssia de-e ingiùrie che riçevèivan i âtri, ansi con vergognósa viltæ o ne sopportava un móndo che ghe vegnivan fæte a lë mêximo, in mòddo che chiunque o l'avéiva quarche raggia, o a sfogava faxendoghe di insûlti e di vitùpei. Sentindo coscì a dònn-a, disperâ da vendetta, a s'è missa intâ testa de vorrèi dâ 'na staffilâ a-a meschinitæ de quello re; e, essendo andæta davanti a lë co-e làgrime ai êuggi, a gh'ha ditto: "Mè padron, mi no vegno davanti a ti perché m'aspëte giustìssia do vitùpeio che m'han fæto ma, pe soddisfâ o mè magon, te prego che ti me móstri cómme ti fæ a sopportâ quelli che sento che te fan a ti perché, imparando da ti, pòsse con pazienza imparâ o mè; che, o sa o Segnô, se te o cedieîva voentëa, se porrésse, perché ti ti sæ sopportâli coscì ben".
O re, finn-a allôa lento e pötron, comme se o se desciésse da un sêunno, cominsando da-o vitupéio fæto a questa dònna, che o l'ha vendicòu comme se dovéiva, o n'ha ciù lasciòu passâ a chiunque d'allôa in pòi se fösse azardòu da fâne quarchedunn-a contro l'onô da sêu coronn-a.
Giovanni Papanti, Parlari italiani in Certaldo, 1875, pag. 235
Dialett de Stella[edit]
Diggo donca che int ri tempi dro prummo re Cipri, dòppo a prèixa dra Terra Santa faccia da Goffrê de Bojon, l'è vegnû ch'unn-a scignôra dra Guascogna a l'è andâ in pellegrinaggio a-o Seporto, dande tornando, arrivâ, da pareggi pendin da forche a l'è stâ matrattâ fêura de mòddo; dro chê chera, dorendose senza gnunn-a consorazion, a l'ha pensâ de lamentâssene a-o re; ma g'hann diccio quarcun ch'a perderèiva o tempo, perché o l'era chiscì scavizzo e ciffotte che non solo dei tòrti facci ai âtri con giustìzia ghe fæsse de conto, che anzi, con trattæ da carògna, l'infinitâ de qualli a lë facci o se colava: intanto che chissesegge avéiva quarche fotta, qualla con fæghe ògni sciòrta de desprexo o sfogava. Ro che sentindo a dònna, desprâ de vendicæsse, pr'avéi quarche consorazion dra sò angoscia, s'è resolûva d'intizzæ e de mòrde o carognismo dro diccio re e, andâsene cianxando denan-i a lë, g'ha diccio: "Scignoro mè, mi n'in vegno a-a tò presenza pr'a vendatta che m'aspete dra marazion ch'i m'han faccio, ma in soddisfazion de qualla te prego che ti me mostri còmme ti fai a colæ qualle che, còmme sento, te fan a ti; chiscicché da ti imparando mi pòsse con pazienza sopportæ a mè che, o sa o Segnô, se porrèsse færo, vorentera te regalerèiva, zà che ti hai chiscì bonn-e spalle a camalæla".
O re, fin allôa stâ ciòrgno e fréggio, squaxi da o sêugno o se resvajesse, prinzipiando da-a marazion faccia a 'sta dònna, ch'ho ghe l'ha faccia costæ cara, fiero persecutô l'è diventâ de tutti qualli che contra l'onô dra sò coronn-a arcunn-a còsa o commettèisse pre l'avegnî.
ibidem, pagg. 236-237


text:
Santo Domingo
Santo Domingo (ûffiçialmente "Santo Domingo de Guzmán"), a l'è a capitâ da Repubbrica Dominicann-a e primma çittæ fondâa da ouropei in America.
Fondâa into 1496 da Bertomè Colombo, e ciû târdi stramûâa da Nicolás de Ovando a a sêu localissassion attuâle in 1502, a g'ha 'na gran importansa storica.
A g'ha 'na popolassion de 913.540 abitanti e 'n area metropolitann-a de 3.000.000 personn-e.
Âtri progètti[modìfica | modìfica wikitèsto]
- Wikimedia Commons a contêgne di files in sce Santo Domingo
Conligaménti esterni[modìfica | modìfica wikitèsto]
- Comûn de Santo Domingo, [1]


text:
Categorîa:Template
Quésta categorîa a l'arechéugge e vôxe che són di template.
- Wikimedia Commons a contêgne 'na categorîa in sce l'argoménto Categorîa:Template
- Wikispecies a contêgne 'na categorîa in sce l'argoménto Categorîa:Template
- Wikidæta a contêgne 'na categorîa in sce l'argoménto Categorîa:Template
Sotocategorîe
Quésta categorîa a contêgne e 5 sotocategorîe indicæ chi de sótta, pe 'n totâle de 5.
M
- Manoâli di template (95 P)
- Moduli (1 C, 35 P)
T
- Template pe condiçión (6 C)
- Template pe tipologîa (17 C)
- TemplateData (61 P)
Pàgine inta categorîa "Template"
Quésta categorîa a contêgne e 7 pàgine indicæ chi de sótta, in sce 'n totâle de 7.


text:
David Livingstone
David Livingstone (Blantyre, 19 março 1813 – Lago Bangweulu, 1º mazzo 1873) o l'é stæto un miscionaio, esploratô e mego britannego de l'era vittoriaña. O nasce' into villaggio de Blantyre, inta region scoççeize do Lanarkshire do sud.
Ritræto do David Livingstone
Dæti personâli
Mòrte: Lago Bangweulu (Zambia), 1º mazzo 1873
Paize: Inghiltæra
Âtre informaçioìn
Vìtta[modìfica | modìfica wikitèsto]
L'attivitæ miscionaia[modìfica | modìfica wikitèsto]
O seguì a facoltæ de meixiña e teologia a Glasgow e into 1838 o l'intrò inta Societæ Miscionaia de Londra co-o dexideio de trasfeise in Ciña, ma o no poe' realizzâ questo so sœunno a caosa da guæra de l'oppio ch'a l'imperversava inte quello paise.
Into 1844 o se sposò con Mary Moffat, figgia de un âtro miscionaio, Robert Moffat. A moggê a l'arestò con lê in Africa pe di anni, pe tornâ doppo in Inghiltæra co-i so figgi.
A scoverta de cascate Vittoia[modìfica | modìfica wikitèsto]
Into periodo 1852-1856, o l'esplorò l'entrotæra african, scrovindo e Cascate Vittoia, a-e quæ o desse o nomme de l'alloa Vittoia d'Inghiltæra. O Livingstone o fu un di primmi Œüropei a fâ un viægio transcontinentâ attraverso l'Africa. O scopo do so viægio o l'ea de arvî de nœuve vie commerciæ, e de accumulâ informaçioin utile in sce-o continente african. In particolâ, Livingstone o l'ea un sostegnitô de miscioin e do commercio inte l'Africa centrâ.
O tornò in Inghiltæra pe ótegnî un supporto a queste so idee, e pe pubblicâ un libbro in sce-i so viægi. Fu in questo periodo ch'o se dimisse da-a societæ miscionaia a-a quæ o l'appartegniva.
A spediçion in sce-o sciumme Zambexi[modìfica | modìfica wikitèsto]
Livingstone o ritornò in Africa a cappo de una spediçion co-o scopo de esplorâ o sciumme Zambexi. Mentre o l'esplorava o Zambexi, e miscioin da lê vosciue in Africa centrâ e orientâ finin in moddo desastroso, con quæxi tutti i miscionai morti de malaia ò de âtre maotie. O sciumme Zambexi o se rivelò êse completamente no navegabile a caosa de una serie de cateratte e rapide che Livingstone o n'ariescì a esplorâ inti so viægi precedenti.
A ecceçion de un inzegne de nomme George Rae, i âtri occidentæ ò moin ò renonçion. So moggê Mary a moì o 29 arvî 1863 de desenteria, ma Livingstone o continuò e so esploraçioin, e infin o tornò in Inghiltæra into 1864. A spediçion a fu consciderâ un fallimento da molti giornæ britanneghi do tempo, e o Livingstone o l'ebbe de grosse difficortæ a arecœugge di fondi pe esplorâ urteiômente l'Africa.
A sorgente do Nilo[modìfica | modìfica wikitèsto]
Into março 1866, Livingstone o tornò in Africa, a Zanzibar, da dove o començo a çercâ a sorgente do Nilo. Richard Francis Burton, John Hanning Speke, e Samuel Baker aveivan in precedença, e corettamente, identificao segge o lago Alberto che o Lago Vittoia comme sorgente, ma a question a l'ea ancon dibattua. Livingstone, into çercâ a sorgente do Nilo in veitæ o se portò troppo a ovest, scin a razonze o sciumme Lualaba che âtro o no l'é che a parte iniçiâ do Sciumme Congo, ma che Livingstone erroniamente o conscideró êse o Nilo.
Maotia e mòrte[modìfica | modìfica wikitèsto]
O s'amaotì e pe trei anni o perse completamente o contatto co-o mondo esterno. Solo un di so 44 dispacci o l'arrivò scin a Zanzibar. Henry Morton Stanley, o giornalista inviao a-a so riçerca into 1869, o-o trovò inta çittæ de Ujiji, in sce-e sponde do lago Tanganica o 10 novembre 1871.
Questo episodio o l'é arestao famoso pe e paole co-e quæ se dixe che Stanley o l'agge a primma votta salutao o Livingstone:Dr. Livingstone, I presume[1]. Ean i unichi doi Œüropei in Africa into 'n raggio de çentanæa de chilometri e se saluton comme se se veddessan a un riçevimento. Un episodio riportao pœuscia ciu votte comme esempio de quanto a formâ ma seria morâ vittoiaña a foise compenetrâ e ascimilâ into popolo ingleize[2].
O Stanley o s'unì a-o Livingstone, e pe un anno continuon insemme a esplorâ o nord do Tanganica, da pœu Stanley o partì. A despeto de solleçitaçioin d'o Stanley, o Livingstone o l'ea determinao a no lasciâ l'Africa scin a quande a so miscion a no foise stæta completâ, ma into 1873 o moì in Zambia de malaia e pe una emorragia interna dovua a una occluxon intestinâ. O so corpo, portao pe oltre mille miggia da-i so leali ascistenti Chuma e Suxi, o ritornò in Inghiltæra pe êse asoterao inte l'Abbazia de Westminster; o so cœu o fu invece seporto into lœugo dov'o l'ea morto, in to Lago Bangweulu, a Chitomba.
Nòtte[modìfica | modìfica wikitèsto]
- ↑ coscì o riporta Stanley into libbro How I found Livingstone. Diffusa, sciben che no coretta, a verscion Dr. Livingstone, I suppose ch'a pâ êse a ritraduçion de l'italian suppongo in ingleize
- ↑ In realtæ Stanley o conta: "Saiæ corso da lê, ma ea intimoio da-a presença de una tâ folla - l'aviæ abbraççao, ma no saveiva comm'o m'aviæ reçevúo; coscì fei ço che codardia morâ e faso orgœuggio suggeivan êse a cosa megiô - camminei decisamente verso de lê, me levei o cappello, e dissi: Dr. Livingstone, I presume?."
Atri progètti[modìfica | modìfica wikitèsto]
- Wikimedia Commons a contêgne di files in sce David Livingstone
- Wikispecies a contêgne informaçioìn in sce David Livingstone


text:
O gatto co-i stivæ
O GÀTTO CO-I STIVÆ
Föa scrîta da-o Charles PERRAULT (Parìggi, 1628-1703), tradûta da-o Rîco Carlini.
Gh’êa ’na vòtta ’n moînâ ch’o l’àiva tréi fìggi. Sò mogê a l’êa mòrta fîto e lê o l’àiva tiòu sciù i so figeu co-i goâgni che ghe vegnîvan da-o moìn, non tànti pe dî a veitæ, ma abàsta pe vîve. I tréi fræ andâvan abàsta d’acòrdio, d’âtra pàrte sò poæ o no fâva preferénse, ma o i tratâva tùtti tréi co-a mæxima bontæ. Ma ’n giórno o moînâ o l’è mòrto e gh’é stæto a questión de cómme spartîse quéllo pöco ch’o l’àiva lasciòu.
- Chi no gh’é âtro che ’n moìn, in âze e ’n gàtto – à dîto o ciù vêgio di tréi fræ – e ne convén fâ e pàrte sénsa ratelâ, perché s’andémmo da ’n scrivàn pe spartîse quéllo pitìn che gh’é, a finiéiva ch’o se mangiéiva tùtto lê. Séi d’acòrdio?
- Sémmo d’acòrdio - gh’àn rispòsto i âtri doî – ma inte che mòddo se spartìmmo ste pöche cöse?
- A segónda de l’etæ, se capìsce – à dîto o magiô – e dæto che mi són o ciù vêgio, l’é giùsto che ségge mi o prìmmo a çèrne. Me pâ giùsto ch’a mi me tócche o moìn, perché ò agiutòu nòstro poæ into mestê do moînâ scin da quand’êa picìn. Bónn-a pàrte da nominâta de sto moìn chi a l’é mèrito mæ e sôlo mi pòsso dâ a garançîa de continoâ in sciâ mæxima stràdda.
- Va bén – à dîto alôa o segóndo fræ –E l’é giùsto ch’a mi me tócche l’âze, perché són mi ch’ò portòu i càreghi avànti e inderê con quèlla béstia pe tànto ténpo. Sò-u moìn o l’à de lóngo avûo o travàggio l’é perché mi ò portòu i sàcchi de gràn e de fænn-a.
- Alôa, a mi me tócca sôlo o gàtto – a comentòu o tèrso fræ. I âtri doî són stæti sìtti pi-â poîa che lê o l’avésse quarcösa da dî in sce cómme l’êa stæto fæto a spartiçión. Cosci o primogénito o s’é tegnûo o moìn e o segóndogénito o s’é tegnûo l’âze, méntre o tèrso fræ o l’é restòu trìste e amagonòu, asetòu in sce ’na prîa co-o gàtto in scê zenógge.
- I mæ fræ se metiàn in socjêtæ e se goâgnan da vîve ònestaménte co-o moìn e l’âze. Ma mi cöse pòsso fa con sto gàtto chi? Quànde me l’aviö mangiòu rostîo e me saiô fæto ’na mófoa co-a sò pélle, no me restiâ che moî de fàmme. Scicómme o l’àiva fæto sti trìsti discórsci a vôxe èrta, o no s’êa acòrto chò-u gàtto o l’àiva sentîo tùtto e o lociâva a côa con nervoxìsmo. O no l’à mostròu âtri ségni de dizaprovaçión, ànsci o l’à dîto con càrma, intànto ch’o se lisciâva i bàffi.
- No stâte a preocupâ, padrón. Ciufîto fàmme avéi ’n sàcco e ’n pâ de stivæ pe caminâ into bòsco e te faiö védde che dòppo tùtto no t’ê coscì asfortunòu cómme ti créddi. O zovenòtto o no l’êa tànto convìnto, ma o savéiva chò-u gàtto o l’êa lèsto e bìccio, coscì, tànto o no gh’àiva nìnte da pèrde, o gh’à fæto ’n bèllo pâ de stivæ e o gh’à procuòu ’n sàcco.
- Chi ti gh’æ quéllo che ti voéivi – o gh’à dîto – p’aciapâ di ràtti t’ê brâvo, nìnte da dî, e t’ê fùrbo; M’aregòrdo i schèrsci che ti fâvi a mæ poæ, cómme quànde ti t’ascondéivi inta fænn-a, ò ti te lasciâvi pénde pe-i pê, ma da quésto a risòlve i mæ problêmi!...
- Câo o mæ padrón, mi són bón a fâ bén âtro – gh’à rispòsto o gàtto – e ti o vediæ. Dàmme o ténpo de poéi fa quéllo che gh’ò inta tésta. Alôa o l’à pigiòu o sàcco, o gh’à mìsso drénto ’n pitìn de brénno e d’insalàtta frésca e o l’é andæto vèrso o bòsco dónde gh’êa bén bén de conìggi sarvæghi, boìn da mangiâ, ma difìçili d’aciapâ. Arivòu in fàccia a ’na tànn-a, o l’à alargòu l’inbocatûa do sàcco co-in stécco e o l’à destéizo pi-â tæra dòppo avéi spantegòu in sciâ zìnn-a ’n pitìn de brénno: dòppo o s’é acoegòu li dâ-arénte co-î éuggi seræ, rédeno e fèrmo cómme ’n mòrto, aspêtàndo che quàrche conìggio zóveno, ancón inespèrto di trabochétti da vìtta, o se cacésse da sôlo into sàcco pe gustâse ’n spontìn ch’o no costâva nisciùnn-a fadîga. O no l’à aspetòu goæi. Dòppo ’n pitìn vò-u li arivâ ’n conigétto néscio atiròu da-o profùmmo do brénno, ch’o l’à infiòu a tésta into sàcco. O gàtto, lèsto, o l’à inprexonòu e o l’à amasòu sénsa pietæ. Conténto e felîçe do sò botìn, o gàtto o se n’é andæto vèrso o palàçio do rè. O l’à domandòu de parlâ co-o rè e l’udiénsa a gh’é stæto sùbito concèssa. Apénn-a o l’é stæto in fàccia a-o ré, o gàtto o gh’à fæto ’n bèllo squacìn e o gh’à dîto:
- O mæ padrón, o marchéize de Carabàs, o m’à incaregòu de portâghe quésto regàllo da pàrte sò. Quéllo strànio nómme – Marchéize de Carabàs – o gh’êa vegnûo in cheu li pe li.
- De cöse se tràtta? – à domandòu, coiôzo, o rè. O gàtto, a-a spedîa, o l’à tiòu fêua da-o sàcco o conìggio e o l’à dîto:
- O l’é o mangiâ che i òspiti do mæ padrón gùstan ciù voentêa quànde són invitæ a prànso.
- Riferìsci a-o tò padrón ch’aprêxo tànto sto sò penscêo coscì agaibòu. Quàrche giórno dòppo, o gàtto o l’é andæto co-o sò sàcco avèrto inte ’n cànpo de gràn matûro e comm’o l’àiva fæto co-i conìggi, o l’à pigiòu dôe bèlle pernîxe gràsse ch’o l’à tórna portòu a-o rè co-o dî ch’o l’êa ’n regàllo do sò padrón, o marchéize de Carabàs. O rè, luxingòu da quélle atençioìn, o l’à dîto a-o gàtto:
- Riferìsci a-o to padrón, o marchéize de Carabàs, che ghe són riconoscénte e – o l’à azónto, gjòu a-i sò servitoî – Dæ ’na bèlla bonamàn a sto gàtto coscì agaibòu! Pe doî ò tréi méixi o gàtto o l’é andæto de spésso a córte con di âtri regàlli: pésci, frûta, servagìnn-a, tùtta röba ch’a ne vegnîva, naturalménte, da-e proprietæ do marchéize de Carabàs.
- Me saiæ câo conóscilo – à dîto ’na vòtta o rè.
- Capitiâ de segûo l’òcaxón – à sùbito dîto quéllo bìccio de ’n gàtto. In giórno, pe câxo, o l’à saciûo chò-u rè o saiæ andæto a fâ ’n gîo in caròssa lóngo o sciùmme con sò fìggia, ’na belìscima prinçipéssa. De spréscia o l’é corîo da-o sò padrón e o gh’à dîto:
- Padrón,se ti faiæ tùtto quéllo che te dìggo, mæ veitæ, t’aviæ costroîo a tò fortùnn-a.
- Pàrla e o faiö – gh’à rispòsto o zovenòtto, ch’o savéiva che s’o l’êa scanpòu pe tùtto quéllo ténpo, l’êa stæto sôlo pe l’aspertîxe do sò gàtto e-e bonamàn do rè.
- Ti dêvi andâ a fâ o bàgno into sciùmme, into pòsto che te diö. Dòppo làscime fâ. Quéllo che, da sto moménto chi niâtri ascì ciamiêmo marchéize de Carabàs, o l’à ubidîo, ascì s’o no capîva cöse servîva tùtta sta manfrìnn-a chi. O s’êa apénn-a aposòu inte ægoe ciæe e fréide do sciùmme, quànde in sciâ spónda l’é conparîo o cortêo regâle. Sùbito o gàtto o s’é mìsso a criâ:
- Agiùtto! Agiùtto! O marchéize de Carabàs o l’é li li pe negâ! O rè o l’à sentîo quélli crîi, o s’é avansòu da-o barconétto da caròssa, o l’à riconosciûo o gàtto che tànte vòtte o gh’àiva portòu regàlli agradîi e sùbito o l’à ordinòu a-o carosê de fermâse e a-e sò goàrdie de sarvâ o marchéize. Intànto che-e goàrdie corîvan vèrso o sciùmme, o gàtto o l’é andæto de córsa vèrso a caròssa, o sciusciâva e pìn d’afànno o l’à contòu comm’êan andæte e cöse:
- O marchéize o fâva o bàgno quànde l’é arivòu ’na conbrìcola de làddri che gh’àn aröbòu tùtti i vestî Lê, meschinétto, o l’à criòu, o là criòu, cös’âtro o poéiva fâ? Ma no gh’êa nisciùn a dâghe ’na màn. A veitæ a l’êa chò-u gàtto, prìmma ch’arivésse o rè, o l’àiva ascôzo sótta ’na prîa i quàttro stràssi do sò padrón. O rè o l’à sùbito dæto l’órdine a-i sò servitoî de corî a-o palàçio, fâ çèrne o vestî ciù bèllo do sò goardaröbe e de portâlo a-o marchéize desfortunòu. Quélli són andæti e són tornæ fîto e o fìggio do moinâ o s’é trovòu coscì indòsso ’n vestî de stòffa fìnn-a che mâi o s’êa asunòu de portâ. Vestîo coscì da càpp’a pê o fâva ’na belìscima figûa – pe dî a veitæ o l’êa pròpio ’n bèllo zovenòtto – e a-a fìggia do rè ghe bastòu ’n’eugiâ pe inamoâsene; e a l’à comensòu a fâghe i éuggi smòrti. O rè o l’à invitòu o prezónto marchéize a continoâ con lô a pasegiâta in caròssa. O gàtto, sodisfæto de cómme se metéivan e cöse, o l’é corîo avànti pe precêde a caròssa. O l’à intopòu ’na stréuppa de contadìn che segâvan l’èrba dâ-arénte a-a stràdda e o gh’à dîto:
- Òhu, viâtri, se no diéi a-o rè – ch’o pasiâ da chi a ’n pitìn in caròssa – che sto pròu chi o l’é do marchéize de Carabàs, saiéi fæti a tochétti cómme càrne pe-e porpétte! E quélli, pìn de poîa, àn promìsso de fâ pròpio coscì. E vò-u li arivâ a caròssa. O rè o l’à dæto ’n’eugiâ d’amiraçión a quélli bèlli cànpi che s’estendéivan pe mìggia e mìggia e o l’à domandòu a-i contadìn chi l’êa o padrón.
- O sciô marchéize de Carabàs – gh’àn rispòsto tùtti. O rè o s’é congratulòu co-o sò òspite.
- Gh’éi ’na bèlla proprietæ!
- Eh, za – l’é stæto a rispòsta – Tùtti i ànni a me da quintâli e quintâli de fén. Intànto o gàtto, ch’o precedéiva de lóngo de córsa a caròssa, o l’à vìsto di âtri contadìn che tagiâvan o gràn e o gh’à dîto:
- Òhu, viâtri, se no diéi a-o rè – ch’o saiâ chi da ’n moménto a l’âtro co-a sò caròssa – che sto gràn chi o l’é do marchéize de Carabàs, saiéi fæti a tochétti cómme càrne pe-e porpétte! E quélli, pìn de poîa lô ascì, àn zuòu ch’aviéivan dîto coscì. Quànde a caròssa a l’é pasâ dâ-arénte a-o cànpo de gràn e o rè o l’à domandòu de chi o l’êa quéllo terén coscì fèrtile, a rispòsta a l’é stæta unn-a sôla:
- O l’é do marchéize de Carabàs. E ancón ’na vòtta o rè o s’é congratulòu con l’òspite. O brâvo gàtto, intànto, o continoâva a corî avànti e a tùtti quélli ch’o l’incontrâva o ghe fâva e mæxime terìbili minàcce. Coscì o rè o l’à finîo pe convìnsise che tùtto quéllo ch’o vedèiva, frutêti, vìgne, pàscoli, bòschi, o l’êa do marchéize: quéllo zovenòtto o l’êa rìcco pe’n davéi. Côri che te côri, o gàtto o l’é arivòu a ’n bèllo castèllo dónde, gh’àn dîto, ghe stâva o barbàn ciù rìcco do móndo: o l’êa lê o padrón de tùtti i terén chò-u rè o l’àiva traversòu scìnn-a quéllo moménto. Sùbito o l’à domandòu d’êse riçevûo e, apénn-a avûo o permìsso, o s’é prezentòu a-o barbàn con di profóndi squacìn.
- Pasâva da ste pàrte chi, scignôro – o l’à comensòu a dî – e ò sentîo o dovéi d’ònorâve. O barbàn asæ luxingòu, o gh’à fæto sègno de continoâ.
- Ò sentîo dî che, pàssa tùtte e vòstre gròsse richésse, Voî séi, ma mi no pòsso crédighe, bón de trasformâve inte ògni ràzza de bèstie, prezénpio tîgri, liofànti, pantêre, órsci, lioìn...
- A l’é pròpio coscì – à dîto o barbàn pìn de prezumî. E o l’à azónto: Ti veu che tò-u dimóstre? Bén me trasformiö sùbito inte ’n lión! Dîto e fæto. O gàtto o s’é trovòu davànti a ’n gròsso lión, co-îna gràn crinêa, ’na côa lónga e terìbili zànne. Pìn de poîa o gàtto o s’é aranpinòu sciù pi-â grondànn-a e con fadîga o l’é arivòu in sciô téito, con l’aréizego de càzze perché i stivæ no són pe’n davéi l’idâle pe caminâ in scî téiti. Dòppo quàrche menûto, o barbàn o l’é tornòu quéllo ch’o l’êa e o gàtto o l’é chinòu zu da-o téito.
- M’éi fæto trovâ ’na poîa – o l’à confesòu – Ma me domàndo se... E chi o gàtto o l’à pigiòu ’n’âia pìnn-a de dùbbi.
- Cöse ti te domàndi? – à rugîo o barbàn.
- Se séi bón a pigiâ a câa de ’na béstia picìnn-a: in ràtto, prezénpio. Ma pénso che no l’é poscìbile.
- Inposcìbile? Òua te fàsso védde mi! E inte lànpo o s’é trasformòu inte ’n ràtto picìn ch’o s’è mìsso a corj in sa e la. Ma o gàtto, co-in schìtto o gh’é sâtòu adòsso e o se l’é mangiòu. Intànto a caròssa do rè a l’êa arivâ a-o castèllo e o gàtto, sentîo o rumô, o s’é asbriòu in fóndo a-o scalón, o l’à avèrto o portéllo e o l’à invitòu o rè a chinâ, intànto ch’o ghe dîva co-in squacìn:
- Sò Maestæ a l’é benvegnûa into castéllo do marchéize de Carabàs.
- No aviæ mâi inmaginòu, marchéize, che fîsci ascì proprietâio de ’n coscì bèllo castèllo! Dòppo o l’à montòu o scalón e o gàtto o gh’à fæto stràdda, intànto chò-u zóveno o dâva a màn a-a prinçipèssa p’agiutâla a chinâ da-a caròssa. Intànto o rè o vegnîva avànti pe-e sâle stramezuæ e pe-i longhìscimo coridoî. Inte ’na sâla l’êa mìsso in töa perché o barbàn o l’aspêtâva dötréi amîxi pe ’na scianpràdda. I òspiti, conpréizo o gàtto, àn mangiòu tùtto de gùsto. Dòppo o disnâ, o rè, convìnto che ’n zovenòtto comò-u marchéize o l’êa ciù ùnico che ræo e co-o védde cómme sò fìggia a sò-u mangiâva co-î éuggi, tùtt’asémme o l’à dîto:
- Câo marchèize, cöse ne diêsci de diventâ mæ zénòu? O fìggio do moinâ o no se l’é fæto dî dôe vòtte: a prinçipéssa a l’êa bèlla e lê ascì o se n’êa inamoòu apénn-a o l’àiva vìsta. O l’à aconsentîo bén conténto e o spozalìçio o s’é fæto quéllo mæximo giórno. Da alôa i doî spozoéi àn visciûo felîçi e conténti. E o gàtto? Lê ascì o l’à visciûo da gràn scignôro into castéllo.


text:
Rhodesia
Rhodesia (prononçia: Rodîxa), ofiçialménte Repùblica de Rhodesia, l'êa 'n stâto africàn no riconosciûo da-a comunitæ internaçionâle, corispondénte a l'atoâle Zimbabwe, existîo da-o 1965 scìn a-o 1980.
A Rhodesia, l'è nasciûâ co-a seu diciaraçión unilaterâle d'indipendénsa da-o Régno Unîo (do quæ l'êa 'na colònia, co-o nómme de Rhodesia meridionâle), into 1965.
O seu nómme l'è stæto çernûo in önô de Cecil Rhodes, prìmmo minìstro da Colònia do Càppo da-o 1890 a-o 1896.
Âtri progèttiModìfica
- Wikimedia Commons a contêgne di files in sce Rhodesia


text:
Africa Orientâle Italiann-a
L'Àfrica Orientâle Italiànn-a (sìgla A.O.I.) (Africa Orientale Italiana in italiàn) a l'êa a denominaçión ofiçiâ di posediménti coloniâli italiann-i sótta o Régno d'Itàlia (dîto Inpêro Italìan ascì), into Còrno d'Àfrica, proclamâ da Benìto Mussolini o 9 màzzo do 1936 dòppo a conquìsta italiann-a de l'Etiòpia.
L'Àfrica Orientâle Italiànn-a a conprendéiva l'ecs Inpêro etìope e e colònie de l'Eritréa e da Somàlia Italiann-a. A l'êa divîza in sêi governatoræ: Governatoròu de Amara, Governatoròu de l'Eritrea, Governatoròu de Harar, Governatoròu de Galla e Sidama, Governatoròu do Scioa e Governatoròu da Somalia.
A-a giornâ d'ancheu i teritöi són parte de l'Eritréa, de l'Etiòpia e da Somalia, e sto pasòu de colonizaçión o l'à incîzo ségge pe-a coltûa ségge pe-o difìçile svilùppo polìtico di quélli pàixi.
Âtri progètti[modìfica | modìfica wikitèsto]
- Wikimedia Commons a contêgne di files in sce Africa Orientâle Italiann-a


text:
Cöo
Brassica oleracea (L., 1753), comuneménte conosciûa cómme cöo (côu in savonéize, còuru in vintimigiôzo, coru in monegàsco), a l'é 'na ciànta ch'a apartegne a-a famìggia de Brassicaceae, òriginâia de l'Eoröpa òcidentâle[1].
Descriçión[modìfica | modìfica wikitèsto]
Tàscionomîa[modìfica | modìfica wikitèsto]
Variêtæ[modìfica | modìfica wikitèsto]
O cöo o l'è 'na ciànta alimentâ e, dæto ch'a vêgne coltivâ da vàrri sécoli, són stæte seleçionæ tànte variêtæ, asæ divèrse tra lô:
S'aregordàn che e ciànte conosciûe cómme cöo de Pechìn (Brassica rapa subsp. pekinensis) e cöo cinéize (Brassica rapa subsp. chinensis) són in realtæ de sóttaspêce de Brassica rapa, ö sæ a râva, e no de B. oleracea.
Nòtte[modìfica | modìfica wikitèsto]
- ↑ (EN) Brassica oleracea, in sce powo.science.kew.org. URL consultòu o 5 màzzo 2021.
Âtri progètti[modìfica | modìfica wikitèsto]
- Wikimedia Commons a contêgne di files in sce Brassica oleracea
- Wikispecies a contêgne informaçioìn in sce Brassica oleracea


text:
de condivìdde – de copiâ, distriboî e trasmétte 'st'òpera chi
de modificâ – de adatâ l'òpera
A-e condiçioìn chi de sótta:
atribuçión – Ti ti dêvi atriboî a paternitæ de l'òpera, indicâ o link a-a licénsa, e indicâ se són stæti fæti di cangiaménti ascì. Ti ti pêu fâ coscì inte 'n mòddo raxonévole e de mòddo da no sugerî che quélli ch'à dæto a licénsa sostêgnan ti ò a manêa inta quæ ti t'adêuvi l'òpera.
condivìddi a-o mæximo mòddo – Se ti càngi, trasfórmi ò svilùppi o materiâle ti dêvi distriboî i tò contribûti segóndo 'na licénsa pægia ò conpatìbile a l'òriginâle.
Quéto file o contêgne de informaçioìn in ciù, mìsse fòscia da-a fòtocàmera ò da-o scàner dêuviòu pi-â sò creaçión ò digitalizaçión. Se o file o l'é stæto cangiòu, çèrti detàggi poriéivan no corispónde a-i cangiaménti fæti.


text:
Lou garilh dë sirèizo
Tipologia file: testo Oc
Tipologia testo: racconto
Grafia testo Oc: Escolo dóu Po
Data Pubblicazione: settembre 1982
Fonte: LV, 1982, N.3, p.6
Autore:
-del testo Oc: Enzo Tron
Luogo:
-di provenienza dell'autore del testo oc: Rodoretto
Valle: Chisone
Un eicoular, tournant a meizoun, minjo uno sireizo e foutto vio lou garilh. Un velh l'ërbâto e l'ëntèro ënt un champ dapè. Lou meinâ rì ën vëiënt tanto briggo. Calqu'ann aprèe, l'eicoular pâso ënt'â mëme post e vé lou garilh creisú e aout coum un bouisoun. Lou vélh é ëncâ eiquì quë lou pouo e lou dëfëndo dai bigat. «Quissà përqué tanto fatiggo» pënso lou jouve. Fait om, a së trobbo ëncâ a pasâ ënt la vio poussierouzo: â vé lou sireizìe cubèrt dë sirèiza e â pò sé deisiâ (chavâ la sé). Al aribbo a capî la prevouaianso dâ vélh.


text:
Ido
Ido a l'è 'na lengua ouxiliaia internaçiunâ nasciüa da ün prugettu de rifurma de l'esperanto. A fü adutâ inte l'otubre 1907, a Parigi, da 'n cumitatu internaçiunâ de sciençiæ e lenguisti riünii inta Delegaçiun pe l'aduçiun de 'na lengua ouxiliaia internaçiunâ. Intu cumitatu ean prezenti i rapresentanti ofiçiæ di atre lengue artifiçiæ (esperanto, Idiom neutral, latino sine flexione, ecc.) e nümeruxi sciençiæ e lenguisti de nommina internaçiunâ. Tra i so prexi maggiuî, cumün a l'esperanto, gh'é e sempliçiscime cunstrüçiuin grammaticæ e a nuteive veluçitæ d'imprendimentu cunsentia da-a regularitæ de l'üzu di affisci e da l'üzu de poule cumün-e a-e varrie lengue eürupee (ingreize, françeize, tudescu, spagnollu, italian e rüsciu).
Verbi[modìfica | modìfica wikitèsto]
Invariàbili cómme e terminaçioìn gramaticâli i són ascì e divèrse dexinénse mòdâli e tenporâli do vèrbo, dexinénse ùniche pe tùtte e persónn-e, scingolâri ò plurâli (e dónca, a pàrte i vèrbi inpersonâli e a segónda persónn-a scingolâre de l’inperatîvo, no se dêve mâi òmétte i pronómmi personâli pe no creâ confuxón rigoàrdo a-o sogètto do vèrbo):
-as pe l’indicatîvo prezénte: me skribas / mi scrîvo
-is pe l’indicatîvo pasòu: me skribis / mi ò scrîto, mi scrivéivo, mi avéiva scrîto
-os pe l’indicatîvo futûro: me skribos / mi scriviö
-us pe o condiçionâle: me skribus / mi scriviéiva
-ez pe vòlitîvo e inperatîvo: (tu) skribez! / scrîvi (ti)!
Se peu notâ che o pasòu o tradûe a-o mæximo mòddo pasòu pròscimo, inperfètto e trapasòu pròscimo (e ascì, faxéndo riferiménto a l’italiàn, o pasòu e trapasòu remöto, che òmâi in Zenéize i no se adêuvian);
che o condiçionâle o tradûe ascì o conzontîvo quànde l’açión a l’é ipòtética:
Se tu venus hike, lore ni parolus / Se ti ti vegnìsci chîe, alantôa parliêscimo
che o vòlitîvo o tradûe o conzontîvo quànde vêgne esprèsso ‘n órdine, ‘na richièsta, ‘na voentæ, un dexidêio:
Me volas ke tu helpez me / Mi véuggio che ti ti m’agiùtti a mêno che o vèrbo o ségge esperar (sperâ), kredar (crédde), timar (témme), supozar (supónn-e) e scìmili che i vêuan l’ûzo de l’indicatîvo futûro:
Me esperas ke tu helpos me / Mi spêro che ti ti me agiutiæ
In ciù, exìste o mòddo partiçipiâle in ti ténpi prezénte, pasòu e futûro, atîvo (dexinénse -ant, -int, -ont) e pascîvo (-at, -it, -ot); ògni dexinénsa a peu avéi unn-a de terminaçioìn gramaticâli -o, -a, -e coscì che o partiçìpio o l’asùmme fonçión sostantivâle, agetivâle ò averbiâle. E fórme verbâli partiçipiâli i són, con l’aoxiliâre esar (êse), i ùnici ténpi conpòsti de l’Ido.
Âtri progètti[modìfica | modìfica wikitèsto]
- Wikipedia a gh'à 'n'ediçión in ido (io.wikipedia.org)
- Wikimedia Commons a contêgne di files in sce Ido


text:
Aristotele
Aristòtele (ò Aristòtile; gr. ᾿Apισtotέλnς, lat. Aristotĕles, into latin Medioevâ Aristotĭles, Stagira 384-83 a. C. - Calcidde 322 a. C.). Filosofo grego. O fu, con Socrate e Platon, un di ciu gren pensatoî de l'antighitæ e de tutti i tempi.
Nasciúo da una famiggia de meghi, o se formò inte l'Accademmia platonica; doppo a morte de Platon o començò un periodo de viægi durante o quæ o l'insegnò in molte çittæ; tra o 343 e o 342 o s'occupò, sciu recesta de Feipo II de Macedonia, de l'educaçion de Lusciandro Magno; tornao a Atene o fondò into 335-34 a so scœua, o Liçeo. A so attivitæ de riçerca a l'è stæta prodigiosa: o l'ha affrontao di studdi de metafixica, fixica, biologia, psicologia, ettica, polittica, poettica, retorrica e loggica, discipliñe a-e quæ o desse veste scistemattica, creando una vea e propria "enciclopedia do savei" ch'a l'ha dominao a cortua occidentâ scin a-o 17° seccolo. O corpus aristotellico, saiv'a dî o complesso de so œuvie a noi pervegnue, o l'è costituio da-i scriti esoterichi (interni, saiv'a dî destinæ a-a so scœua), mentre di scriti essoterichi (destinæ a-o pubbrico) gh'aresta pochi frammenti.
Vitta[modìfica | modìfica wikitèsto]
Figgio de Nicomaco, mego de Aminta II de Macedonia, Aristottile o trascorse i primmi anni da so zoentù a Pella. Morto o poæ, o l'ebbe comme tutô un parente de nomme Prosseno, do quæ da pœu o l'adotò o figgio. A dixœutt'anni o se transfei a Atene e o l'intrò a fâ parte de l'Accademia platonica arestandoghe pe quæxi vint'anni, scin a-a morte do Platon, verso o quæ o nutrì sempre, malgraddo tutte e invençioin e e madixençe, profonda amixiçia e veneraçion: basta a attestâlo o celebre elogio - che çerto va riferio a Platon - de l'"ommo che i marvaxi no han manco o diritto de lódá", contegnúo inte l'elegía pe l'artâ dedicao a Eüdemo de Çippro. O fu quindi in parte pe di motivi politichi e in parte pe i dissensci con Speüxippo, o nœuvo scolarca de l'Accademia, che Aristottile, in compagnia de Senocrate, o lasciò Atene pe andâ in Axia Minô, presso Ermia, tiranno de Atarneo. Inta vexiña Troade, a Scepsi e a Asso, existeiva de comunitæ platoniche, e in quelle Aristottile o començò a desgœugge o so magisteo. O gh'arestò trei anni e Ermia o ghe dette in moggê a nessa e figgia adotiva Piççia. Foscia proprio pe e inscistençe do disceppolo Teofrasto o se trasferì a Mitilene, dov'o l'insegnò scin a-o 343-42, quande o l'acugette l'invio de recáse a-a corte de Feipo II de Macedonia pe ócupáse de l'educaçion do prinçipe Lusciandro.
Asceizo questi a-o trono, o tornò a Atene e o ghe fondò into 335-34 una scœua che, da-a so sede, o reçinto sacro a Apollo Liçeo, a trasse o nomme de Liçeo, e da-o πepίπatoς "passeggiâ", che i so membri percorivan discutendo, quello de Perìppato, ò scœua peripatetica. Doppo circa dozz'anni de direçion da scœua, morto Lusciandro e prevarsciuo in Atene o partio antimacedonico, Aristottile o fu accusao de empietæ, ma o sfuzzì a-o processo reparando a Carçidde inte l'Eübea, dov'o moì l'anno doppo (322) de una maotia de stœumago.
Œuvie[modìfica | modìfica wikitèsto]
Circa a stoia e o carattere di scriti de Aristottile molta luxe a l'è stæta fæta inti urtimi dexenni: i antighi conobban una serie d'œuvie, inta ciu gran parte dialogiche, pubbricæ da-o mæximo Aristottile e lódæ ascì pe i preggi da so forma lettiaia, da quæ noi poemo leze solo che pochi frammenti (tra e prinçipæ: "Grillo", "Eüdemo", "Protreptico", "In sce-a giustiçia", "In sce-a filosofia", "In sce-e idee", "Polittico", "Sofista", ecc.). A perdia de quest'œuvie dedicæ a-o pubbrico (e perçò dîte "essoteiche") a l'è çertamente dovua a-a pubbricaçion, fæta da Andronico da Rodi, di scriti che l'Aristottile e di discepoli aivan redæto in fonçion di corsci de leçioin desgugeiti a l'interno do Liçeo (perçò dîte "esoteiche" ò, ascì, "acroamattiche", saiv'a dî destinæ a l'ascoto e costitoente o Corpus aristotelicum da niatri atoalmente possedúo).
Questa pubbricaçion che, segondo a tradiçion, a concrue una stoia assæ romanzesca de tæ scriti, a feççe co-o tempo passâ in segondo cian i scriti essoteichi. A ricostruçion de vexende di scriti de Aristottile e di ambienti in ti quæ queste s'inandion han permisso de comprende comme de man in man, ançi, i scriti essoterichi vegnissan nettamente contraposti a quelli esoterichi; e percose inti primmi se scorzeiva de larghe traççe de dotriñe platoniche, se faoezò che in questi Aristottile o no gh'avesse svelao o so veo pensceo (riservao a-i discippoi començæ e a-i œuvie esoteriche), ma o l'avesse solo espresso de fáse opignioin d'atri; ço ascì in base a l'errâ convinçion che l'Aristottile o l'avesse criticao a-a reixe a dotriña platonica scin da-o so primmo soggiorno inte l'Accademia. Questa tradiçion e l'immagine stereotipa de un Aristottile scistematico, reddeno e immutabile han pe longo tempo paralizzao a critica moderna ascì, oscillante tra a tendença de conscidiâ no aotentiche i œuvie essoteriche (Ross) e quella de esponze da queste ogni traçça de platonismo pe sarvâne l'aotentiçitæ (Bernays).
L'è gran meito do Jaeger (e in Italia do Bignon) avei dæto un'impostaçion nœuva a-o problema, consciderando i œuvie essoteriche e o platonismo in queste espresso comme documento da primma fase de l'evoluçion filosofica de l'Aristottile, evoluçion rintraççabile ascì tra i vari strati redaçionæ riconoscibili inte mæxime œuvie acroamatiche. Inta so dispoxiçion scistematica queste son e seguente:
- œuvie de logica (da chì in avanti indicæ sotta o nomme complescivo de Organon): Categorie, In sce l'esprescion, Analitichi primmi (2 libbri), Analitichi posterioî (2 libbri), Topichi (8 libbri), Elenchi sofisteghi;
- œuvie de fixica: Fixica (8 libbri), O çê (4 libbri), Generaçion e coruçion (2 libbri), Meteorologia (4 libbri), Stoia di animæ (10 libbri), Parti di animæ (4 libbri), Generaçion di animæ (5 libbri), atre minoî, nonché L'anima (3 libbri) e una serie de opuscoli arecugeiti sotta o nomme de Parva naturalia;
- scriti de filosofia primma: Metafixica (14 libbri), coscì ciammâ, pâ, ` posta "doppo i libbri de fixica", in grego tὰ uetὰ tà ϕuσιkά;
- œuvie moræ e politiche: Etica Eüdemea (7 libbri), Grande Etica (2 libbri: d'inçerta aotentiçitæ), Etica Nicomachea (10 libbri), Politica (8 libbri), Constituçion di Atenieixi;
- œuvie de poetica: Retorica (3 libbri), Poetica.
- De 'na serie d'atri scriti compreixi into corpus (Problemi, Retorica a Lusciandro, Fixonomichi, ecc.) l'aotentiçitæ a l'è con molto fondamento missa in dubbio.
I œuvie pervegnue[modìfica | modìfica wikitèsto]
- œuvie de logica, dapœu indicæ comme Organon: "Categorie", "In sce l'esprescion", "Analitici primmi", "Analitici posterioî" , "Topichi" , "Elenchi sofisteghi";
- œuvie de fixica: "Fixica" , "O çê", "Generaçion e coruçion", "Meteorologia", "Stoia di animæ", "Parte di animæ", "Generaçion di animæ", âtre minoî, nonché "L'anima" e una serie de opuscoli i Parva naturalia;
- scriti de filosofia primma: "Metafixica", coscì ciammâ, pâ, perchè posta "doppo i libbri de fixica";
- œuvie moræ e politiche: "Etica Eüdemea", "Grande Etica" (d'inçerta aotentiçitæ), "Etica Nicomachea", "Politica", "Constituçion di Atenieixi";
- œuvie de poetica: "Retorica", "Poetica".
E linnie do sviluppo filosofico de l'Aristotele, che da-o Jaeger in ça se son sempre megio vegnue individoando, consentan de distingue trei periodi: quello accademico, quello do soggiorno a Asso, a Mitilene e in Macedonia e, infin, quello de l'insegnamento a-o Liçeo.
Into primmo periodo, a-o quæ remonta, tra i atri, i scriti "Eüdemo", "Protreptico" e "In sce-a giustiçia", l'Aristottile o repiggia a dotriña platonica de l'immortalitæ de l'añima, consciderâ comme "forma determinâ", saiv'a dî comme sostança (e no ancon, quindi comme "forma de quarcosa", saiv'a dî do corpo, comme saiâ ciu tardi); o l'exarta a vitta contemplativa e l'exerçiççio da ϕpόvnσις (platonicamente inteisa comme a forma ciu âta de riflescion e quindi comme o ciu nobile attezzamento che o filosofo o posse assumme, ben despægia, quindi, da quella "prudença" che l'Aristottile o l'inciódiâ inta serrie de virtù inte l'Etica Nicomachea), o consciddera o ben comme o "fin" (tέλoς) supremo.
Into segondo periodo, l'Aristottile o porta in primmo cian i motivi de divergença da-o platonismo: Platon mæximo, inti so urtimi dialoghi, o l'aveiva sottoposto a so dotriña de idee a un potente sforço de rielaboraçion, conscente de nomiose difficortæ da quella sciuscitæ. Speüxippo, d'atra parte, o l'aveiva accentoao l'aspetto matematico de idee e in sce questa interpretaçion s'pontò daprimma e critiche de Aristottile, pe estendise dapœu de man in man a-a dotriña platonica in generâ e sorvetutto a-a "separaçion" de idee da-e cose. Da-a rente a-i scriti in sce-a filosofia e in sce-e idee remonta a questo periodo e seçioin ciu antighe da Fixica, da Metafixica, de l'Etica Eüdemea e da Politica, inte quæ ciu evidente en ancon e traççe do platonismo (Dê, supremo ordinatô e fin de tutte e cose; l'animaçion di çê; l'etere quinto elemento, ecc.).
Into terço periodo, infin, a-o quæ remonta a redaçion de squæxi tutto o Corpus aristotelicum da noi possedúo, l'Aristottile o razonze a piña maturitæ dotrinâ, inta quæ se mezua piñamente o so destacco da-o Platon.
Pensceo[modìfica | modìfica wikitèsto]
Se e idee gh'han un'existença assolutamente separâ da-i oggetti de l'esperiença senscibile, comme pœuan êse fondamento da realtæ de cose? Pe costituîne l'esença devan êse intrinseche a queste : e se pu questo s'ammette, parlando de 'na "presença" de l'idea in ciaschedun di individdoi ch'a questa o "parteççipa", força l'è concrue che a so existença separâ e indipendente a no l'azonze ninte de esençiâ a-o quaddro da realtæ, dando ançi lœugo a un so dupricao superflo (coscì díto argomento do terço ommo). L'idea, esença eterna, universâ, dominante l'existença transeunte di individdoi, se determina inta mateia, costitoindo a scingola e concreta realtæ. L'"idea" platonica se trasmua coscì inta "forma" aristotelica (uopϕή, ò ancon, co-o vegio nomme, eἶδoς), e quell'elemento negativo che inta natua, pe Platon, o se componeiva co-o púo êse de l'idea fando sci che a diverzesse sempre da-a so perfeçion, o divegne a "mateia" (ὕλn), che a forma a plasma inte l'individdo, ò "scinnolo" (σύvoλov, "insemme", di doi elementi).
Solo quest'individdo o l'è reâ, no avendo existença aotonoma ni a forma, ni a mateia. Questo da pœu no l'escludde che a forma a posse êse concepia da-o pensceo inta so pua indipendença, saiv'a dî inta so universalitæ scevra d'ogni determinaçion particolâ: da questo ponto de vista, a forma a l'è l'universâ (kaϑόλou), ch'o vegne conquistao da-o pensceo inte cose esterne mediante un processo de sepaaçion, ò "astraçion", da-e particolaritæ individoæ, ch'o fa comprende o senso da so posteiô qualificaçion comme "universâ astræto". D'atra parte, a mateia a no l'è solo un sostrato inerte in sce-o quæ s'imprimme a forma, ma de questa forma a g'ha in lê a poscibilitæ; e a forma quindi a no a determina estrinsecamente, ma a costituisce a traduçion in atto da capaçitæ impliçita in quella. O binommio stattico de mateia e forma o se risolve quindi inte quello dinamico de potença e atto.
A "potença" a l'è a δύvauις, concreta capaçitæ de sviluppáse into senso de 'na çerta forma. L'"atto" o l'è "energia" (ἐvέpYeιa), in quante attiva realizzaçion de 'na dæta capaçitæ ò potença, e "entelechìa", in quante forma, ançi mateia formâ, attoâ realtæ individoâ (ἐvteλέxeιa, da ἐv "in", tέλoς "fin" e ἔxeιv "avei": realtæ ch'a g'ha o so fin in lê mæxima, avendolo razonto co-o compimento do so processo de sviluppo). Questo passaggio da-a potença a l'atto o no dev'êse concepio comme realizzantese 'na votta pe sempre; ogni momento do divegnî o l'è attoaçion de 'na precedente potença e constituçion de 'na potença ch'a rendiâ poscibile 'na nœuva attoaçion. Tutto o mondo o l'è coscì un processo de crescente determinaçion, inta quæ a perfetta idealitæ da forma a se attoa sempre ciu da l'imperfetta mateialitæ da potença.
A-o limmite de questo processo, Aristottile o pon un ente perfetto che, avendo piñamente attoao a so natua, o l'è "atto púo", atto do tutto scevro de potença (Dê). Ço no escludde però che questo o l'influisce in sce-o mondo comme scopo supremo de tutto o so processo d'attoaçion: Dê o mœuve comme "oggetto de l'amô", o mœuve sença mesciâ ("motô immobile": kιvoῦv ἀkίvntov). D'atra parte, a so supeioitæ a ogni exigença d'attivitæ e de movimento a no pœu concepíse comme assolua mancança de vitta (ço che saiæ inconciliabile co-a so suprema perfeçion): quindi a so vitta sença attivitæ a no pœu êse che a contemplaçion, no de 'na veitæ diversa da lê mæximo (ço che implichiæ, no attoâ possesso da veitæ, ma potença conoscitiva tendente a-o possesso da veitæ), benscì da veitæ che lê mæximo o costitoisce: Dê o pensa lê mæximo, o l'è "pensceo do pensceo" (vόnσις voήσewς). In urtima anallixi, se inta cosmica gerarchia de l'êse no gh'è forma ò attoalitæ ch'a no segge ligâ a-a mateia ò potença, a l'estremo so vertexe a forma ò attoalitæ a torna a susciste co l'indipendente pureçça de l'idea platonica, e solo inte tâ pureçça lê a fornisce senso e valô a tutto l'edifiçio da realtæ. Questo o dimostra quante tenaxemente persciste inta mente de l'Aristottile, nonostante a so viva aspiaçion a l'immanença, a conceçion trascendentistega da realtæ, inpreisa in zoentù a-a scœua do Platon.
Inte l'Etica ascì , l'Aristottile o l'è ben lontan da l'ascexi platonica, mirante a l'assolua separaçion de l'añima da-a scciavitù corpoia. A virtù a l'è un "abito", un'attitudine do voei a comportáse in te'n çerto moddo, ch'a no dipende tanto da de dotriñe e da de convinçioin teoretiche quanto da de concrete capaçitæ prattiche. In generâ, a consciste inta condiçion d'equilibbrio inta quæ l'añima a vegne a trováse quand'a se tegne lontaña da entrambi i estremi da pascion: tra o viççio dipendente da-o difetto e quello dipendente da l'eccesso, a l'occupa o "giusto mezo". Ma se, in tâ moddo, e virtù propiamente "etiche" se destaccan da-a sfea da sciença e se rinsæran inte quella de l'esperiença pratica ò do "costumme" (eϑoς), a queste sovrastan d'atro lao e virtù dianoetiche, ò virtù da διάvoιa, do retto "eserciçio intellettoâ". E coscì, curmine da poscibile perfeçion e feliçitæ de l'ommo l'è, pe Aristottile ascì, no l'açion ma a contemplaçion, quella vitta teorettica, d'impronta platonica, inta quæ megio o mortâ o s'avexiña a-a sodisfæta beatitudine de Dê. Questo no leva che pe Aristottile solo inta vitta sociâ l'ommo, ch'o l'è l'"animâ politico" pe eççelença, o posse attoâ o so perfeçionamento morâ e conseguî a so feliçitæ. O stato, de fæto, a ciu perfetta di organizzaçioin sociæ, o l'è l'atto rispetto a-o quæ l'individdo e a famiggia son a potença, e l'è quindi o fin verso o quæ tende o sviluppo de l'ommo.
Ascì in tema de teoria de l'añima, l'Aristottile da maturitæ o l'abbandoña a contrapoxiçion platonica de añima e corpo. L'añima a l'è a forma da mateia corpoia, costituente con lê o vivente individdo uman. A pianta ascì a gh'ha un'añima, ch'a l'è a mæxima so vitalitæ d'organismo: ma quest'añima a l'è puamente "nutritiva", ò "vegetativa", mentre inte l'animâ a no l'è solo tâ, ma ascì "motrixe" e "sençiente", e inte l'ommo, infin, ascì "pensante" (l'universo essendo pe Aristottile un scistema de forme vivente gerarchicamente ordinao, segondo a maggiô ò minô determinaçion che l'uña a presenta a peto de l'atra). Ma sotta ciaschedun de questi aspetti l'añima a l'è sempre mortâ, perchè ligâ, quæ forma, a-a sciorte da so mateia (o còrpo). Ma d'atra parte, se l'añima a l'è ligâ a-o corpo e a-o sviluppo conoscitivo a gh'ha o so primmo fondamento inti organi de senso, da lô derivando quelle sensaçioin che preparan a conoscença di concetti universæ, quest'urtima conoscença a l'è da pœu consciderâ comme do tutto despægia da i atre e affæto indipendente da-a scintexi psico-corporea costitoente l'organismo uman.
A conoscença intellettoâ, ò noetica (saiv'a dî do voῦς, de l'"intelletto"), a l'ha un valô de veitæ e universalitæ de tanto superiô a i atre, ch'a va fæta dipende da l'intervento esterno de 'na diviña e universâ attivitæ intellettiva, fronte a-a quæ no susciste inte l'organismo uman no ma a capaçitæ de adeguâse pascivamente a quella. De chì a distinçion do soviœüman "intelletto agente" (voῦς πoιntιkός: l'esprescion, coniâ da Lusciandro de Afrodixiade, a vegne comuña inte l'aristotelismo medievâ; Aristottile o parla de 'n intelletto ch'o l'è caosa agente de l'intende: ὁ voῦς tῷ πάvta πoιeῖv) da l'uman "intelletto in potença" (voῦς δuvatός: spesso da-i commentatoî confuso co-o voῦς πaθntιkός ò "intelletto pascivo", ch'o l'è invece da identificâ co-a "fantaxia"). A mæxima soviavalutaçion concluxiva, e intrinsecamente platonica, da conoscença noetica s'ha da pœu inta logica ascì, che de tutte e dotriñe aristoteliche a l'è a ciu originâ. Da 'na parte, de fæto, a tende, con motivo immanentistego e antiplatonico, a rende raxon da realtæ individoâ, e a teorizza o mettodo "indutivo" ò "epagogico" che, accostando di caxi scimmili, a tra da lô o tipo comun e a fonda coscì a norma generâ in sce l'acordio di particolæ (metodo specialmente adatto a-o studio de sciençe da natua); ma, da l'atra parte, a ritegne che tâ metodo induttivo o no serve pe a vea e proppia dimostraçion de veitæ filosofiche, perchè incapaçe de fondâ de veitæ in lô necessaie e eterne. Pe dimostrâ con assolúo rigô logico, ocore o metodo apodittico (dimostrativo), ò deduttivo, ch'o procede da l'universâ a-o particolâ, ò da-o ciu universâ a-o meno universâ: so forma tipica a l'è o scillogismo. A riçerca di varri tipi de scillogismi e a distinçion de quelli vallidi da quelli no vallidi a l'occupa a ciu gran parte di "Analitichi primmi" e a costitoisce un scistema de logica "formâ", in quante questa a determina e forme de quæ o pensceo o s'avvâ pe dedue necessaiamente de veitæ ciu particolæ da de veitæ ciu universæ, ma a no ghe fornisce o contegnúo co-o quæ impî e forme, i ponti de partença d'onde mœuve into so metodo deduttivo. A cappo d'ogni processo apodittico l'è necessaio poñe doe "premisse immediæ", e saiv'a dî no dedue in fonçion de un supeiô "medio" scillogistico, che se donque se remontiæ a l'infinio da-a concruxon a-a premissa, e no ghe saiæ mai un sado ponto de partença pe a deduçion scientiffica.
Lô g'han da ese senciamente intoîe da l'intelletto, da-o voῦς, ch'o no scinde, comme a διάvoιa (facortæ giudicante e scillogizzante), e veitæ inte soggetti e predicæ, pe reünîle da pœu inta scintexi affermativa ò negativa, ma i aperçepisce inta so immota e perfetta unitæ. Coscì a-o de d'ato da logica dianoetica sta a logica noetica: a-o de d'ato da realtæ, ciu sccettamente aristotelica, da dimostraçion, a condiçion urtima, ciu propriamente platonica, da contemplaçion.
Inta dotriña de l'arte, Aristottile o rivaluta o fæto estetico, óservando che l'imitaçion artistega a no se riferisce a-a realtæ scingola (segondo a texi che ciu a giustificava a condanna platonica), ma a quella stessa realtæ ideâ, che into scingolo a traluxe comme so universâ forma. Questa, inôtra, a g'ha un poei catartego, quæ particolarmente se constata into dramma tragico. Aresta però, inte questa teoria, immutao o presupposto platonico de l'imitaçion, comme carattere costitutivo de l'attivitæ artistega, o quæ de fæto o leva a questa attivitæ ogni aspetto de libera creaçion. O tardo sviluppo de l'estetica, inti secoli succescivi, o l'ha tra e so caose preçippoe l'influença negativa de quello concetto da mimexi.
In Aristottile, l'amô de l'assolúo e de l'eterno (ch'o caratterizza a personalitæ do so meistro) o cede sempre ciu apè de l'interesse (che foscia megio o l'esprimme o so sprito) pe a riçerca induttiva e empirica do particolâ, indagao inte so forme concrete mediante 'na larga e paçiente organizzaçion. E ço appâ za into gran corpus into quæ l'Aristottile, che za o l'aiva tentao de stabilî a constituçion do stato ideâ, o passa a l'anallixi realistega de varrie forme existente de constituçioin politiche, arecugendone ben 158, storicamente sançie inta Greçia e fœua, de quæ n'aresta pochi frammenti e o trattao da "Constituçion de Atene", ritrovao da F. G. Kenyon into 1891 inte un papio in Egitto.
L'imponença mæxima de questa recugeita a ne fa pensâ che Aristottile o no l'attendesse da lê a tâ lao, ma o l'organizesse e o dirizesse de riçerche compíe da tutta a so scœua, ch'o l'indriçò a l'indagine empiiga. Inta zoologia, pres., remonta a Aristottile di oservaçioin in sce-o stœummago di ruminanti e l'individoaçion inti drafin de caratteristeghe proppie di mammifei, mentre inte l'ambito di so prinçippi metoddichi generæ Aristottile o tentò ascì 'na clascificaçion de specie animæ elaboando una scala naturae, ascendente da-i êsci inanimæ a l'ommo, con di critei teliologisteghi e vitalisteghi. In base a-o concetto de sciença comme conoscença mediante caose de 'na realtæ che "a l'è de longo ò pe-a ciu gran parte" (escludendo quindi una sciença do contingente e de l'accidentâ), l'Aristottile o l'aveiva distinto træ poscibile sciençe speculative: matematica, fixica e filosofia primma, assegnando a-a fixica comme oggetto proppio un particolâ aspetto de l'êse, saiv'a dî "quella sostança ch'a g'ha in lê mæxima a caosa do so movimento".
I prinçippi de questa sciença, attraverso i quæ solo l'è concepibile o divegnî, son quelli generaliscimi de mateia e forma, a-i quæ s'azonze quello de privaçion (σtήpeσις): in base a lô s'effettoa a riduçion de caose a quattro tipi fondamentæ (formâ, materiâ, effixente, finâ), a-e quæ tutte i atre pœuan riportâse. Conformemente a questa impostaçion l'Aristottile o l'escludde comme mezo de spiegaçion quæ-se-sæ elemento de natua caxoâ ò fortoita, in contrapoxiçion a l'atomismo do Democrito, indriçando quindi finalistegamente l'indaggine. A fixica de l' Aristottile a l'è una fixica esençiamente qualitativa: in questa se distingue de fæto quattro tipi de movimento (generaçion e coruçion, mutamento, aomento e diminuçion, traslaçion) - di quæ quello de traslaçion o l'è o ciu importante, poendose i atri spiegâ in base a lê - e s'introduxe a teoria di lœughi naturæ assolui, segondo a quæ tutti i corpi mescian de moto rettilinnio, verso l'âto quelli leggi, verso o basso quelli pesanti, in conformitæ a-i elementi che i compoñan (in orde de pesanteçça: tæra - a-o centro de l'universo - ægoa, aia, fœugo).
Proppio di soli corpi çelesti o l'è invece o moto circolâ, moto perfetto ch'o no l'ammette contrai e o l'escludde quæ-se-segge mutamento, sci che questi resurtan eterni e incoruttibili; l'è necessaio in conseguença amette l'existença de un quinto elemento, escluxivo de questi corpi: l'etere. Inta so teoria do çê Aristottile o repiggia o scistema de sfee omocentriche de Eüdosso, modificao da Callippo, aomentandone o nummero, e ponendo a Tæra a-o centro de un scistema de sfee crestalliñe che into so movimento de rotaçion rebellan i astri in sce queste scitoæ. A finiteçça de l'universo, a negaçion do vœuo e de l'infinio attoâ - ammisso solo comme potençiâ riguardo a-a divixibilitæ - rapresentan da pœu arcuñe de prinçipæ conseguençe da fixica de Aristottile, che pe a streita dipendença da-i prinçippi generæ da so speculaçion, pe o so carattere scistemattego e o rigô de l'impostaçion, o l'eserçitò profonda influença in sce-o pensceo scientifico di successoî.
Pâ che a Aristottile segge dovúo l'uso de rappresentâ con de lettie e grandeççe piggiæ in esamme.
Iconografia[modìfica | modìfica wikitèsto]
Tanti fun i retræti de Aristottile inte l'antighitæ: Lusciandro ghe dedicò un'erma a Atene, un âtro retræto Teofrasto, una statua a l'ea a Olimpia, ben diffuse ean into mondo roman e erme che l'effigiavan. Gh'emmo varie coppie de un tipo, creao foscia verso a fin do 4° sec. a.C., de un noteive realismo.
Aristotele inta lezendia[modìfica | modìfica wikitèsto]
A lezendia medievâ de Aristottile a respegia o fæto storico che Lusciandro zoenetto o fu allevo de Aristottile; a l'è de fæto intesciua de diversci conti in sce-e mateie d'insegnamento, in sce-i conseggi preçioxi dæti a l'allevo, e a zonze scin a mostrâ in Aristottile un infallibile indovin. Di episodi rivelan una veña d'innoxente umorismo, comme quello into quæ o venerando sapiente, avendo disapprovao l'arrendeivoeça do discepolo a-o fascino femminile, o l'è misso a-a prœuva e graçiosamente raggiao da una belliscima figgiœua. A scenetta de Aristottile carpoin, spesso co-o morscio fra i denti e e brille in sce-o collo, a l'è o soggetto de numerose rappresentaçioin tardomedievæ.
Colegaménti esterni[modìfica | modìfica wikitèsto]
- Wikimedia Commons a contêgne di files in sce Aristotele


text:
Utente:Luensu1959
Mæ messiâ o l'êa zenéize, mæ poæ o vegnîva da-a Val Borbêia, mi son stæto tanti anni in Germania e in América e òua staggo e travaggio a Romma. O mæ mesté o l'è quello do tradûttô e interprete pe-o tedesco e l'ingleize. I mæ figgieu capiscian tante paròlle do zeneize perchè i cantan e cansoìn da band dialetâle Buio Pesto. Me piaxe caminâ pe-i monti, inta Natûa, e anâ in bicicletta. Prêuvo a dâ 'na màn a-a Wikipedia Lìgure pe avardâ a léngoa, a stöia e a coltûa zenéize pe-o bén de Zêna e da Ligûria.
Da-o 2017 son aministratô (admin) chi in sciâ Wiki Lìgure.


text:
Zachary Taylor
Zachary Taylor (Barboursville, 24 novénbre 1784 - Washington D.C., 9 lùggio 1850), politico e generâle, o l'é stæto o XII Prescidente di Stati Unîi d'America (1849-1850).
Ritræto do Zachary Taylor
Dæti personâli
Mòrte: Washington d.C., 9 lùggio 1850
Paize: USA
Vìtta[modìfica | modìfica wikitèsto]
Into 1846, a-o scciupón da goæra cóntra o Messico, pe-o posésso do Texas e da California, o Prescidente James K. Polk o l'a nominòu Taylor comandànte de l'ezèrcito di Stati Unîi. O l'é mòrto de gastroenterìte.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Zachary Taylor